title: Juho Salokannel

text: Juho Salokannel (9. helmikuuta 1877 Sortavala – 21. joulukuuta 1965 Helsinki) oli suomalainen runoilija.


title: Toivo Hagman

text: Toivo Mikael Hagman (sukunimi aik. "Annala": 27. tammikuuta 1904 Lapua – 6. heinäkuuta 1965 ) oli suomalainen ruotsin kielellä kirjoittanut kirjailija.


title: Toivo Hagman

text: Hagman toimi elämänsä aikana muun muassa erään pohjanmaalaisen tanssiyhtyeen laulusolistina, Arbetarbladet-lehden toimittajana Pietarsaaressa, alkoholitarkastajana Vaasassa sekä "Kansan kirjakerhon" toiminnanjohtajana Helsingissä.


title: Toivo Hagman

text: Hagman kirjoitti seitsemän romaania. Esikoisteos "Ett österbottniskt kvinnoöde" kuvasi Hagmanin isoäidin elämää Vöyrissä ja romaanissa "De knotiga tallarnas sång" oli aiheena Hagmanin äiti joka oli työskennellyt tehtaassa Vaasassa. Romaani "Lyckosmeden" perustui taas Hagmanin omiin elämänvaiheisiin.


title: Otto Beisheim

text: Otto Beisheim (3. tammikuuta 1924 – 18. helmikuuta 2013) oli saksalainen liikemies ja myymäläketju Metro AG:n perustaja. Vuonna 2010 hänen omaisuudekseen arvioitiin 3,6 miljardia Yhdysvaltain dollaria.


title: Otto Beisheim

text: Toisessa maailmansodassa Beisheim taisteli 1. SS-divisioona Leibstandarte SS Adolf Hitlerissä. Sotilasarvoltaan hän oli SS-Sturmmann (vastaa maavoimien korpraalia) Leibstandarten tykistörykmentissä.


title: Otto Beisheim

text: Ensimmäinen Metro Market avattiin marraskuussa 1963 Essenissä. Ketjun lippulaiva Beisheim Center avattiin 10. tammikuuta 2004 Potsdamer Platzin pohjoispuolella Berliinissä. Rakentaminen maksoi 463 miljoonaa euroa. Beisheim teki itsemurhan helmikuussa 2013.


title: Reinhold Forsdahl

text: Reinhold Forsdahl (sukunimi aik. "Andersson": 3. helmikuuta 1895 Lapinjärvi - 30. joulukuuta 1965 Lapinjärvi) oli suomalainen maanviljelijä ja ruotsin kielellä kirjoittanut näytelmäkirjailija.


title: Reinhold Forsdahl

text: Forsdahl toimi maanviljelijänä Lindkosken kylässä Lapinjärvellä. Hän oli myös paikallisen kotiseutuyhdistyksen ("Hembygdens Vänner") puheenjohtaja.


title: Olga Danielsson

text: Olga Exilia Danielsson (7. syyskuuta 1889 Korppoo - 10. joulukuuta 1965 Korppoo) oli suomalainen ruotsin kielellä kirjoittanut runoilija.


title: Celebesinsininärhi

text: Celebesinsininärhi ("Coracias temminckii") on sininärhien sukuun ja heimoon kuuluva lintulaji, joka esiintyy endeemisenä Indonesian pohjois- ja kaakkoisosissa. Lintu on saanut tieteellisen nimensä alankomaalaisen lintutieteilijän Coenraad Jacob Temminckin mukaan.


title: Celebesinsininärhi

text: Celebesinsininärhi on 30-40 senttimetrin pituinen. Väritykseltään se on rinnasta, vatsasta ja päälaelta kirkkaan vaaleansininen.selkä ja suuri osa siipien peitinsulista ovat oliivinvihreät. Pää on silmien ympäriltä tumman sinivioletti ja muuttuu kohti siipien kiinnityskohtaa tumman oliivinvihreäksi. Pyrstö vaihtelee hehkuvan tumman sinivioletista lähes mustaan. Nokka on musta. Koiras ja naaras ovat samanväriset. Poikasilla väritys on vähemmän kirkas. Ne ovat rinnastaan siniselle häivähtävän ruskeita.


title: Celebesinsininärhi

text: Celebesinsininärheä on esiintynyt Indonesiassa Sulawesissa ja joillakin sen lähisaarilla. Näitä ovat Pulau Manterawu, Pulau Bangka, Pulau Lembeh, Pulau Butung ja Pulau Muna. Celebesinsininärhi suosii vaihtelevaa, savannin kaltaista maastoa aina noin 1 000 metrin korkeudelle merenpinnasta. Sen sijaan laji ei viihdy tiheässä sademetsässä. Alavilla mailla se asuu sademetsien laitamilla, missä on korkeita (eläviä tai kuolleita) puita. Se viihtyy myös mangrovepuumetsissä, pensaikkoisilla seuduilla ja viljellyillä alueilla, joiden kylissä se usein voidaan nähdä istumassa sähköpylvään päässä tai yksittäisen puun oksalla.


title: Celebesinsininärhi

text: Populaation kokoa ei ole laskettu, mutta mikään ei viittaa siihen, että laji olisi uhanalainen. Tämän takia celebesinsininärhi on määritelty IUCN uhanalaisuusluokituksessa "elinvoimaiseksi".


title: Hilja Aaltonen (kirjailija)

text: Hilja Elisabet Aaltonen-Hallapää (aik. "Helén"; 28. lokakuuta 1885 Ilmajoki – 26. joulukuuta 1965 Helsinki) oli suomalainen kirjailija. Hän julkaisi kirjoja nimillä Hilja Aaltonen ja Hilja Aaltonen-Helén sekä nimimerkillä Hessa Alamäki.


title: Hilja Aaltonen (kirjailija)

text: Hilja Aaltosen äiti oli ryijymestari Sanna Aaltonen ja veli kuvanveistäjä Pauli Aaltonen.


title: Hilja Aaltonen (kirjailija)

text:
Nimellä "Hilja Aaltonen":
Nimellä "Hilja Aaltonen-Helén":
Nimimerkillä "Hessa Alamäki":


title: Å (täsmennyssivu)

text: Å tarkoittaa: "Å" tarkoittaa skandinaavisilla kielillä jokea.


title: Å (täsmennyssivu)

text: Norja


title: Å (täsmennyssivu)

text: Ruotsi


title: Å (täsmennyssivu)

text: Tanska


title: Hildur Forsman

text: Hildur Nadine Forsman (4. toukokuuta 1894 Helsinki – 6. huhtikuuta 1965 Helsinki) oli suomalainen ruotsin kielellä kirjoittanut runoilija.


title: Hildur Forsman

text: Hildur Forsmanin vanhemmat olivat tehtailija Johan Valfrid Nyman ja Hedvig Nyman. Hän oli naimisissa kamreeri Onni Forsmanin kanssa.


title: Hildur Forsman

text: Hildur Forsman toimi Helsingin kaupungin huoltolautakunnan kassanhoitajana.


title: Kii-luokka

text:
Kii-luokan piti olla keisarillisen Japanin laivaston neljän aluksen muodostama nopea taistelulaivaluokka.
Luokan alusten suunnittelussa voidaan havaita laivastoesikunnan päätös yhdistää taistelulaivojen ja taisteluristeilijöiden ominaisuudet. Luokka oli luokiteltu yksinkertaisesti nopeiksi taistelulaivoiksi. Luokan suunnitteli Y. Hiraga, ja sen alukset perustuivat Amagi-luokan taisteluristeilijöihin kuitenkin hieman paksummalla panssarivyöllä ja kannella varustettuna. Kansi oli 4,675 eikä 3,75 tuumaa paksu. Kaksi ensimmäistä alusta tilattiin 12. lokakuuta 1921. Kaikki luokan alukset peruutettiin Washingtonin laivastosopimuksen nojalla.


title: Kepler-37b

text: Kepler-37b on eksoplaneetta, joka löydettiin 20. helmikuuta 2013. Se kiertää keltaista G-tyypin pääsarjan tähteä Kepler-37 noin 215 valovuoden päässä Maasta, Lyyran tähdistön suunnalla. Planeetta on tällä hetkellä pienin tunnettu eksoplaneetta.


title: Kepler-37b

text: Kepler-37 kiertää emotähteään 0,1 AU:n etäisyydellä, ja sen kiertoaika on noin 13 päivää. Kooltaan se on pienempi kuin aurinkokunnan pienin planeetta Merkurius ja vain hieman suurempi kuin Kuu (säde noin 0,303 Maan sädettä). Planeetan pintalämpötilan arvioidaan olevan noin 370 astetta, ja se lienee vedetön ja kaasukehätön.


title: Partioaitta

text: Partioaitta on Suomessa toimiva kauppaketju, joka myy retkeilyyn ja ulkoiluun läheisesti liittyviä tuotteita ja välineitä. Vuodesta 2011 se on ollut osa ruotsalaista pörssiyhtiö Fenix Outdoor AB:ta, joka omistaa muun muassa Fjällräven-tuotemerkin ja noin 30 myymälästä koostuvan Naturkompaniet-kauppaketjun.


title: Partioaitta

text: Partioaitta aloitti toimintansa Suomen Partioliiton omistamana vuonna 1928. Ensimmäinen kaupparekisterimerkintä on tehty 3. helmikuuta 1939 nimellä "Partio- Aitta", ja omistajana oli Suomen Partioliitto. Toiminta alkoi tarpeesta tuottaa partiolaisille partiovarusteita ja retkeilyvälineitä, joiden saatavuus oli tuohon aikaan heikko.


title: Partioaitta

text: Partioaitta oli vuoteen 2011 partiolaisten omistuksessa, tosin järjestöjen ja eri liittojen nimet ja omistusosuudet ovat vuosien saatossa vaihtuneet moneen kertaan. Partioaitalla on ollut oma ompelimo (valmistettu partiopuseroita, anorakkeja, telttoja jne.), se on myynyt telttaperävaunuja ja pienoissähkörautateitä sekä toiminut retkeilyvälineiden maahantuojana.


title: Partioaitta

text: Partiotytöt perustivat oman kaupan 1950-luvulla. "Partiotyttöjen kauppa Oy" fuusioitui Partioaittaan 20. syyskuuta 1971. Tämän jälkeen omistajat ovat vaihtuneet, mutta omistajina ovat aina olleet partiojärjestöt. Partioaitta fuusioitui 1. toukokuuta 2009 Hämeen Partiokaupan kanssa, ja omistajiksi tulivat Pääkaupunkiseudun Partiosäätiö ja Hämeen Partiosäätiö. 15. toukokuuta 2011 Partioaitta myytiin Fenix Outdoor AB:lle.


title: Partioaitta

text: Partioaitan myymälöitä on 13, ja ne toimivat Lahdessa, Helsingissä, Espoossa, Vantaalla, Hämeenlinnassa, Lempäälässä, Tampereella, Turussa, Kuopiossa, Jyväskylässä, Oulussa, Saariselällä sekä Rovaniemellä.


title: Numero 13 -luokka

text:
Numero 13 -luokan piti olla keisarillisen Japanin laivaston neljän aluksen muodostama taisteluristeilijäluokka.
Y. Hiragan vuoden 1921 suunnitelma perustui Amagi-luokan taisteluristeilijöihin ja Kii-luokan taistelulaivoihin, mutta luokan alusten kokoa ja suojaa oli kasvatettu vastaamaan uusia 18 tuuman pääaseita. Tykit eivät kuitenkaan olleet vielä valmiit, vaikkakin 19 tuuman tykkejä oli testattu jo vuosina 1916–1917 Kuressa. Alukset luokiteltiin ensin taisteluristeilijöiksi, mutta pian luokittelu muutettiin nopeiksi taistelulaivoiksi. Ensimmäisen aluksen köli piti laskea vuoden 1922 kesällä ja luokan piti valmistua vuoteen 1927 mennessä.


title: Numero 13 -luokka

text: Alusten suunnittelutyö keskeytettiin 19. marraskuuta 1923 osana Washingtonin laivastosopimusta. Siitä huolimatta tilaukset oli jo jaettu telakoille:


title: Kotikulmilla

text:
Kotikulmilla () on norjalainen television draamasarja. Sarja on Norjan yleisradioyhtiön NRK:n tuotantoa (NRK Drama). Sarjan ensiesitys oli NRK1-kanavalla 28. lokakuuta 2012. Sarjaa on tehty kaksi kahdeksan jakson tuotantokautta. Sarjan toinen tuotantokausi käynnistyy NRK1-kanavalla 24. helmikuuta 2013.
Suomessa Yle Fem on esittänyt ensimmäistä tuotantokautta tammikuusta 2013 lähtien. Yle Fem esitti ensimmäisen tuotantokauden viimeisen jakson 11. maaliskuuta 2013. Toinen tuotantokausi käynnistyy Yle Femillä syksyllä 2013.


title: Kotikulmilla

text: Sarja seuraa kolmen sisarpuolen elämää pienessä norjalaisessa maalaiskunnassa. Annika-tyttären elämä muuttuu, kun hänen sairasvuoteella makaava countrytähti-isänsä paljastaa, että hänellä on kaksi muutakin tytärtä. Samassa kunnassa asuvat sisarpuolet eivät ole tienneet olevansa sukua. Annika on kotiäiti, Trine hiihdon maailmanmestari ja Oda on tehnyt maalaistalon töitä. Sisarpuolia esittävät Jannike Kruse, Kaia Varjord ja Heidi Ruud Ellingsen.


title: Kotikulmilla

text: Sarja on kuvattu Øvre Eikerin kunnan Vestfossenin kylässä.


title: 361 päivää helvetissä

text: 361 päivää helvetissä on irakilaistoimittaja Hussein al-Maadidin (s. 1973) kirjoittama kirja. Yhdysvaltalaisjoukot pidättivät al-Maadidin marraskuussa 2003. Kirjassa hän kuvaa tietään läpi Bagdadin pidätyskeskuksien ja Abu Ghraibin vankilan. Al-Maadidi joutui pakenemaan Irakista vuonna 2007 sen jälkeen, kun Irakin poliisi ja amerikkalaisjoukkojen painostus tekivät elämästä mahdotonta. Nykyään hän asuu Suomessa vaimonsa ja kahden lapsensa kanssa.


title: Kuuden miljoonan dollarin papukaija

text: Kuuden miljoonan dollarin papukaija on Sanoma Magazines Finlandin julkaiseman Ankalliskirjasto-sarjan vuonna 2009 ilmestynyt kymmenes ja viimeinen osa. Albumin kansialanimike on "Carl Barksin ennätyksellisimmät tarinat".


title: Castiel

text: Castiel on kuvitteellinen enkeli CW:n televisiosarjassa "Supernatural". Häntä kutsutaan usein lempinimellä "Cas". Hahmoa näyttelee Misha Collins. Castiel tuo sarjan neljännen tuotantokauden alussa Dean Winchesterin sielun takaisin helvetistä, minkä jälkeen hän auttaa Deania ja tämän veljeä Samia taistelemaan lukuisia demoneita ja pahoja enkeleitä vastaan. Aluksi Castiel on täysin Taivaalle omistautunut ja melko tunteeton luonteeltaan, mutta jatkuva kanssakäyminen Deanin ja Samin kanssa sekä paljastus hänen enkelisisarustensa valehtelusta muuttavat hänet vähitellen inhimmillisemmäksi. Inhimillisyytensä ansiosta Castielille on kehittynyt vapaa tahto.


title: Castiel

text: Koska Castiel ei enkelinä voi ilmestyä kuolevaisille ilman että nämä sokeutuvat, hän käyttää ihmisten kanssa oleskellessaan Jimmy Novak -nimisen miehen ruumista tämän suostumuksella (sekä lyhyesti myös tämän tyttären, Clairen).


title: Vanhuudesta

text: Vanhuudesta (, ”Cato vanhempi vanhuudesta”) on Ciceron kirjoittama filosofinen teos, joka käsittelee vanhuutta ja kuolemaa.


title: Vanhuudesta

text: Cicero kirjoitti teoksen vuonna 44 eaa., muutama viikko Julius Caesarin murhan jälkeen. Tämä käy ilmi muun muassa Ciceron Atticukselle osoittamista kirjeistä sekä teoksesta "De divinatione". Cicero omisti teoksen ystävälleen Atticukselle samoin kuin samoihin aikoihin kirjoittamansa dialogin "Ystävyydestä". Nämä kaksi teosta voidaankin nähdä eräänlaisena kaksosparina.


title: Vanhuudesta

text: Cicero sai teokseensa paljon vaikutteita varhaisemman kreikkalaisen filosofian dialogeista. Hän jäljittelee Platonin "Valtiossa" ja "Faidonissa" käytyjä keskusteluja ja on kääntänyt teokseensa kohtia Ksenofonin dialogista "Talouden taito". Muodoltaan ja tyyliltään teos muistuttaa kuitenkin enemmän Aristoteleen dialogeja.


title: Vanhuudesta

text: "Vanhuudesta" kuuluu Ciceron filosofisista teoksista suosituimpiin. Benjamin Franklin julkaisi teoksesta englanninkielisen käännöksen, jonka oli tehnyt James Logan. Tämä oli ensimmäinen klassisen tekstin käännös Uudessa maailmassa.


title: Vanhuudesta

text: Ciceron teos on muodoltaan dialogi eli keskustelu. Siinä arvostettu Marcus Porcius Cato vanhempi, jonka mukaan koko dialogi on nimetty, puhuu aiheesta Scipio Africanukselle ja Gaius Laelius Sapiensille. Keskustelu on sijoitettu vuoteen 150 eaa., jolloin Cato oli 83-vuotias, ja Scipio Africanus ja Laelius nuoria miehiä, kummatkin noin 35-vuotiaita.


title: Vanhuudesta

text: Teos koostuu 85 lyhyestä luvusta. Se voidaan jakaa kolmeen osaan. Alkuosassa dialogi omistetaan Atticukselle. Tätä seuraa alustava keskustelu dialogin aiheesta. Siinä Scipio ilmaisee ihailevansa Caton onnellista vanhuutta ja Laelius pyytää Catoa kertomaan, kuinka sellainen voidaan saavuttaa. Pääosan keskustelusta muodostaa Caton esittämä vanhuuden puolustus, jossa hän torjuu neljä yleistä vanhuutta vastaan esitettyä syytöstä. Caton puhe jatkuu keskeyttämättä dialogin loppuun ja näin se on käytännössä enemmänkin monologi.


title: Vanhuudesta

text: Cato käsittelee puheensa aluksi maineikkaita miehiä, jotka elivät elämänsä loppuun onnellisina; tällaisiksi mainitaan Fabius Maximus, Platon, Isokrates, Gorgias ja Ennius. Tämän jälkeen Cato kumoaa joukon vanhuutta vastaan esitettyjä syytöksiä. Ensimmäisen syytöksen mukaan vanhuus johtaa toiminnallisesta elämästä luopumiseen. Caton mukaan on kuitenkin olemassa monia toimia, joissa vanhukset hyödyttävät yhteisöä, ja monet maineikkaat vanhukset olivat työteliäitä loppuun saakka.


title: Vanhuudesta

text: Toisen syytöksen mukaan vanhuus vie ruumiilliset voimat. Caton mukaan vanhana ei kuitenkaan tarvita yhtä paljon voimia; toisaalta monet vanhuuden ongelmat johtuvat sairauksista, jotka voivat yhtä lailla iskeä nuorempiinkin.


title: Vanhuudesta

text: Kolmannen syytöksen mukaan vanhuus vie kyvyn nauttia elämästä. Caton mukaan ne asiat, jotka tuottavat nautintoa nuoruudessa, ovat kuitenkin pahoja, ja vanhuus vain vapauttaa niistä. Samalla vanhuus tuo mukanaan parempia nautintoja, kuten keskusteluista ja kirjallisuudesta nauttiminen.


title: Vanhuudesta

text: Neljännen syytöksen mukaan vanhuus on onnetonta aikaa, koska se on kuoleman odottelua. Caton mukaan elämässä ei kuitenkaan ole päämääränä elää pitkään vaan hyvin, jolloin kuolemaa ei tarvitse pelätä missään iässä. Lisäksi kuolema on luonnollista, erityisesti vanhuudessa, ja tapahtuu vieläpä nopeasti ja lähes kivuttomasti, joten siksikään sitä ei tarvitse pelätä. Cato katsoo kuoleman myös olevan portti onnelliseen kuolemattomuuteen, mitä hän perustelee muun muassa Platonin näkemyksillä. Lopuksi Cato ilmaisee kaipaavansa tällaista kuolemattomuutta ja yhdistymistä kaikkiin niihin, jotka hän ennen tunsi ja joita hän rakasti.


title: Vanhuudesta

text: Ciceron mukaan vanhuus ei näin vaikuta kaikkiin samalla tavalla, vaan hyväluonteiset ihmiset voivat jatkaa onnellista elämää myös vanhana, kun taas huonoluonteiset ihmiset saavat vanhuudessa kannettavakseen lisää onnettomuuksia.


title: Ystävyydestä

text: Ystävyydestä (, ”Laelius eli Ystävyydestä”) on Ciceron kirjoittama filosofinen teos, joka käsittelee nimensä mukaisesti ystävyyttä.


title: Ystävyydestä

text: Cicero kirjoitti teoksen vuonna 44 eaa. pian Julius Caesarin murhan jälkeen. Hän omisti sen ystävälleen Atticukselle samoin kuin samoihin aikoihin kirjoittamansa dialogin "Vanhuudesta". Nämä kaksi teosta voidaankin nähdä eräänlaisena kaksosparina.


title: Ystävyydestä

text: Cicero hyödynsi teosta kirjoittaessaan kreikkalaisen filosofian esikuvia. Ystävyys oli ollut suosittu aihe kreikkalaisten kirjailijoiden parissa. Erityisesti Cicero hyödynsi Platonin ja Aristoteleen teoksia sekä Theofrastoksen sittemmin kadonnutta ystävyyttä käsitellyttä tutkielmaa.


title: Ystävyydestä

text: "Ystävyydestä" kuuluu Ciceron filosofisista teoksista suosituimpiin. Teoksen suomentanut Marja Itkonen-Kaila kuvaa sitä jopa yhdeksi koko antiikin proosakirjallisuuden luetuimmista tuotteista.


title: Ystävyydestä

text: Ciceron teos on muodoltaan dialogi eli keskustelu, joka käydään merkittävien Rooman tasavaltalaisajan henkilöiden kesken. Keskustelu on sijoitettu tapahtuneeksi muutamaa päivää Scipio Aemilianus Africanuksen vuonna 129 eaa. tapahtuneen kuoleman jälkeen. Keskustelijoina toimivat Gaius Laelius Sapiens, vuoden 140 konsuli ja Scipio Aemilianuksen ystävä, sekä Laeliuksen kaksi vävyä, Gaius Fannius ja Quintus Mucius Scaevola. Scaevola oli Ciceron oma opettaja, joten Cicero on saattanut kuulla tämän muistumia käydystä aidosta keskustelusta.


title: Ystävyydestä

text: Teos koostuu 27 lyhyestä luvusta. Cicero pohtii siinä ystävyyden merkitystä käyttäen esimerkkinä Scipio Aemilianuksen ja Laeliuksen välistä suhdetta. Laeliuksen puhe muodostaa suurimman osan keskustelusta. Laelius aloittaa ystävänsä kuolemasta, ilmaisee suuren surunsa ja käsittelee sitä, kuinka on kyennyt kestämään menetyksensä. Hän luettelee hyvän ystävyyden ominaisuuksia sekä piirteitä, jotka paljastavat huonon ystävän, ja tarjoaa erilaisia esimerkkejä omasta elämästään.


title: Ystävyydestä

text: Alussa Fannius ja Scaevola kehuvat Laeliuksen viisautta ja kysyvät tältä, kuinka hän kesti Scipion kuoleman. Scipio kertoo uskostaan kuolemattomuuteen ja halustaan jättää ikuinen maine ystävyydellään Scipion kanssa. Tämän jälkeen käsitellään ystävyyden määritelmää sekä ystävyyden ja hyödyn suhdetta. Laeliuksen mukaan todellista ystävyyttä voi olla olemassa vain hyvien ihmisten välillä, sillä sen ehdoton edellytys on hyve. Ystävyys tekee elämän miellyttävämmäksi ja on myös keskeinen perheen ja yhteiskunnan osatekijä. Ystävyys ei perustu tarpeisiin ja hyötyyn vaan luontoon.


title: Ystävyydestä

text: Tämän jälkeen Laelius käsittelee syitä ystävien eroon toisistaan, sekä sitä, kuinka pitkälle rakkaus ystävään voi mennä. Hänen mukaansa ystävän pyynnöstä ei koskaan tule tehdä mitään väärää. Laelius käsittelee myös ystävyyden syntyä, ystävien valitsemista ja koettelua, sekä niitä ominaisuuksia, joita ystävissä tulee etsiä. Samalla hän huomauttaa, ettei vanhoja ystäviä tule hylätä uusien vuoksi. Laelius selvittää myös ystävien velvollisuuksia niissä tapauksissa, joissa osapuolet ovat erilaisia asemansa tai kykyjensä suhteen. Laelius käsittelee myös sitä, kuinka ystävyys päätetään tarvittaessa ja kuinka ystävyyssuhteiden päättäminen vältetään. Hän huomauttaa, että joskus ystävyyteen kohdistuu kohtuuttomia odotuksia.


title: Ystävyydestä

text: Lopuksi Laelius huomauttaa, että ystävyys on välttämätöntä kaikille ihmisille ja todellinen ystävyys vaatii molemminpuolista kunnioitusta. Laelius muistuttaa myös, että ystävän oleellisena velvollisuutena on kertoa aina totuus, vaikka se loukkaisikin. Imartelu sen sijaan hyödyttää vain heikkoluonteisia. Lopuksi Laelius kuvaa vielä sitä, kuinka läheinen ystävyys hänen ja Scipion välillä vallitsi.


title: Ystävyydestä

text: Cicero antaa teoksessa ymmärtää, että Cato oli parempi ihminen kuin Sokrates, koska häntä ylistetään tekojensa, ei sanojensa vuoksi. Kautta teoksen Cicero painottaa hyveen merkitystä ystävyydelle, ja kuinka todellista ystävyyttä ei voi olla olemassa ilman sitä. Vaikka ystävyyssuhteet ovat sitä vahvempia, mitä lähempää sukua ihmiset ovat toisilleen, ystävyys vaikuttaa myös etäisemmissä suhteissa. Näin ystävyys sitoo lopulta kaikki ihmiset yhteen.


title: Velvollisuuksista

text: Velvollisuuksista () on Ciceron kirjoittama filosofinen teos, joka käsittelee sitä, mikä on paras tapa elää, käyttäytyä ja hoitaa moraaliset velvollisuudet.


title: Velvollisuuksista

text: Cicero kirjoitti teoksen loka-marraskuussa vuonna 44 eaa. noin neljän viikon aikana. Hän omisti sen pojalleen Marcukselle, joka oli tuolloin Ateenassa opiskelemassa filosofiaa peripateettiseen koulukuntaan kuuluneen Kratippoksen johdolla. Teos jäi Ciceron viimeiseksi.


title: Velvollisuuksista

text: Teoksen aihe, moraaliset velvollisuudet, olivat olleet filosofisen käsittelyn alla erityisesti stoalaisessa koulukunnassa (katso: "kathēkon" ja "katorthōma"). Myös Ciceron esitys perustuu ennen kaikkea stoalaisiin lähteisiin ja erityisesti Panaitioksen teoksiin. Teosta on luonnehdittu Ciceron pyrkimyksi määritellä julkisen käyttäytymisen ihanteet.


title: Velvollisuuksista

text: Ambrosius sovelsi Ciceron teosta omassa teoksessaan "De officiis ministrorum", jossa hän käytännössä muunsi teoksen kristinuskon kanssa yhteensopivaan muotoon. Jo ennen häntä Lactantius oli hyödyntänyt teosta kirkon tarpeisiin. Teos vaikutti myös muun muassa Hieronymukseen ja Augustinukseen. Se säilyi vaikutusvaltaisena läpi koko keskiajan.


title: Velvollisuuksista

text: Kirjapainotaidon kehittämisen jälkeen "Velvollisuuksista" oli ensimmäisiä painettuja klassisia teoksia muiden Ciceron teosten ohella. 1500-luvulla Erasmus Rotterdamilainen muokkasi teoksesta oman versionsa. Myös Philipp Melanchthon toimitti teoksen. 1600-luvulla teos oli laajasti käytössä brittiläisissä kouluissa ja yliopistoissa. Sitä käsittelivät laajalti muun muassa Hugo Grotius ja Samuel Pufendorf ja se vaikutti muun muassa John Miltonin ja John Locken ajatteluun. Voltaire ylisti teosta, ja Fredrik Suuri tilasi siitä saksankielisen käännöksen Christian Garvelta.


title: Velvollisuuksista

text: Michael Grantin mukaan Cicero itse vaikuttaa pitäneen teosta henkisenä testamenttinaan ja mestariteoksenaan. Edward Claytonin mukaan teos on edelleen parhaita lähtökohtia tutustumiselle Ciceron koko filosofiseen tuotantoon.


title: Velvollisuuksista

text: Ciceron teos on muodoltaan Marcukselle osoitettu kirje. Aiheensa puolesta se on kuitenkin selvästi osoitettu laajemmalle yleisölle.


title: Velvollisuuksista

text: Teos koostuu kolmesta kirjasta. Ensimmäinen käsittelee moraalista hyvää, toinen edullisuutta ja kolmas näiden välistä ristiriitaa. Cicero käsittelee sitä, miten moraalisesti hyvä määritellään ja kumpi kahdesta hyvästä asiasta on parempi. Moraalisen hyvän ja edullisuuden välinen ristiriita on Ciceron mukaan vain näennäinen. Silloin kuin näemme niiden olevan ristiriidassa, emme vain ole ymmärtäneet tilannetta oikein. Todellisuudessa niissä on kyse samasta asiasta, niin että moraalisesti hyvä on aina edullista ja edullinen hyvää.


title: Velvollisuuksista

text: Cicero kehottaa poikaansa seuraamaan luontoa ja viisautta sekä toimimaan politiikassa, sen sijaan että etsisi nautintoja ja helppoa elämää. Ciceron mukaan on olemassa luonnollinen laki, joka hallitsee kaikkia ihmisiä. Poliittisten oikeuksien puute sen sijaan turmelee moraaliset hyveet. Teos arvostelee hieman aiemmin surmattua diktaattori Julius Caesaria ja tämän diktatuuria yleisesti; Ciceron mukaan Caesar ansaitsi kuolemansa.


title: Velvollisuuksista

text: Cicero hyödyntää teoksessa useita anekdoottimaisia esimerkkitapauksia käsitellyistä aiheista ja viittaa usein oman aikansa tapahtumiin.


title: Eskimohanhi

text: Eskimohanhi ("Anser rossii") on pohjoisamerikkalainen hanhilaji.


title: Eskimohanhi

text: Eskimohanhi on 53-66 senttimetriä pitkä. Se on väriltään valkoinen ja muistuttaa lumihanhea, mutta on tätä pienempi, lyhytkaulaisempi ja pyöreäpäisempi. Nokka on pieni ja lyhyt ja sen tyvellä on usein sinertävää sävyä. Lajista esiintyy myös harmaata värimuotoa, joka on hyvin harvinainen.


title: Eskimohanhi

text: Eskimohanhia pesii Kanadassa ja Alaskassa. Talvehtimisalueet sijaitsevat etelämpänä Yhdysvalloissa ja Pohjois-Meksikossa. Laji on tavattu useissa Euroopan maissa yksittäin tai pareittain, usein valkoposkihanhien parvissa, mutta havaintoja pidetään yleensä tarhakarkulaisina.


title: Sankhara

text: Saṅkhāra (Pali; Devanagari: सङ्खार) tai saṃskāra (Sanskrit; Devanagari: संस्कार) on buddhalainen käsite tai termi joka kuvaa näkyvämmin Buddhan opetusta. Sana tarkoittaa kokoonpantua ja kookoonpanijaa.


title: Sankhara

text: Ensimmäisessä (passiivisessa) mielessä saṅkhāra tarkoittaa ehdonvaraista ilmiötä yleisesti ja erityisesti henkisiä taipumuksia. Näitä kutsutaan tahdonalaisiksi muodostelmiksi, koska ne syntyvät tahdonalaisuuden seurauksina ja ne ovat syitä tuleville tahdonalaisille teoille.


title: Sankhara

text: Toisessa (aktiivisessa) merkityksessä, saṅkhāra viittaa mielen ja aivojen kykyyn (sankhara-khandha), liittää yhteen nämä nämä muodostelmat.


title: Dodot

text: Dodot (Raphidae) on kyyhkylintujen heimo, johon kuuluivat sukupuuttoon kuolleet rodriguezindodo ja mauritiuksendodo.


title: Kykkänen

text: Kykkänen on suomalainen sukunimi, joka on tai on ollut muun muassa seuraavilla henkilöillä:


title: Paul Bunyan

text: Paul Bunyan on pohjoisamerikkalaisen, etenkin yhdysvaltalaisen kansanperinteen myyttinen hahmo, jättimäinen ja työteliäs metsuri. Paul Bunyanin legenda syntyi luultavasti 1800-luvulla Wisconsinin metsuriyhteisöissä, ja hänestä tuli kirjoissa julkaistujen tarinakokoelmien myötä Yhdysvalloissa tunnettu hahmo 1920-lukuun mennessä. Paul Bunyanin legendaa ylläpidetään Yhdysvalloissa edelleen kirjoissa sekä patsain ja festivaalein. Hän edustaa amerikkalaisille ihannoitua menneisyyttä, ahkeruutta, isänmaallista voimaa ja miehekkyyttä.


title: Paul Bunyan

text: Paul Bunyan oli legendan mukaan yli 210 senttimetriä pitkä, väkivahva ja kuuluvaääninen. Metsurina hän oli vertaansa vailla, ja hänen ansiokseen luettiin Pohjois-Dakotan metsien kaataminen ja Yläjärven kaivaminen. Bunyanin leirin kerrottiin olleen Big Onion River -joella, ja hänen sanottiin omistaneen jättimäisen sinisen härän, jolle annettiin jälkikäteen nimeksi ”Babe”.


title: Paul Bunyan

text: Vanhat metsurit kertoivat savotoilla tarinoita Bunyanista usein improvisoiden ja liioittelussa toistensa kanssa kilpaillen, tai tulokkaiden herkkäuskoisuutta testatakseen. Ensimmäiset ajoitetut viittaukset Paul Bunyaniin ovat tiettävästi talvelta 1885–1886 Tomahawkin kaupungin pohjoispuolen savotoilta. 1900-luvun alkuun mennessä Bunyanin legenda oli jo tunnettu metsuriyhteisöissä kautta maan. Ensimmäinen sanomalehtimaininta hänestä on vuodelta 1904 "Duluth Evening Newsissä", ja vuonna 1910 hänet mainittiin ensimmäisen kerran suurissa kansallisissa sanomalehdissä. Ensimmäiset Bunyania käsittelevät kirjat julkaistiin vuonna 1914, ja autenttisin tarinakokoelma hänestä julkaistiin "Transactions of the Wisconsin Academy of Arts, Sciences and Letters" -julkaisussa vuonna 1916. Vuosisadan puoliväliin mennessä Bunyanista oli tullut jo hyvin tunnettu hahmo, jota hyödynnettiin laajalti mainonnassa ja markkinoinnissa.


title: Paul Bunyan

text: Jotkut tutkijat ovat epäilleet Bunyan-tarinoiden autenttisuutta; esimerkiksi Carleton C. Adams esitti vuonna 1940, että todisteita ei juurikaan ole tarinoiden laajasta esiintymisestä metsurien keskuudessa ennen kuin ne painettiin. Suuri osa tarinoista onkin julkaistu Red River Lumber Company -puuyhtiön markkinointitarkoituksissa 1910- ja 1940-lukujen välillä. Vanhojen metsurien kertomusten mukaan itse hahmo oli kuitenkin olemassa metsurien kansanperinteessä jo 1800-luvulla. Suuri osa legendasta on silti mahdollisesti vasta 1900-luvun kirjoittajien keksimää.


title: Rita Chikwelu

text: Rita Chikwelu (s. 6. maaliskuuta 1988 Asaba) on nigerialainen jalkapalloilija. Hän edustaa Ruotsin korkeimmalla sarjatasolla Damallsvenskanissa pelaavaa Umeå IK:ta.


title: Rita Chikwelu

text: Chikwelu on aikaisemmin pelannut neljän kauden ajan Pietarsaaren FC Unitedissa. Hän oli Naisten Liigan paras maalintekijä vuonna 2009. Nigerian naisten jalkapallomaajoukkueessa Chikwelu on esiintynyt yli 30 kertaa ja on edustanut maataan vuosien 2007 ja 2011 MM-kisoissa. Hän kuului Nigerian joukkueeseen myös vuoden 2008 Pekingin olympialaisissa.


title: Valentina Monetta

text: Valentina Monetta (s. 1. maaliskuuta 1975 San Marino, San Marino) on sanmarinolainen laulaja. Hän on edustanut kotimaataan Eurovision laulukilpailussa kolmesti, vuosina 2012, 2013, ja 2014. Hänet valittiin edustamaan San Marinoa yhdessä Jimmie Wilsonin kanssa myös vuonna 2017.


title: Valentina Monetta

text: Valentina Monettan isä on kotoisin Calabriasta, Italiasta ja äiti San Marinosta. Valentina syntyi perheensä toiseksi lapseksi. Hän vietti lapsuutensa San Marinossa ja opiskeli taidepainotteisessa lukiossa Riminissä.


title: Valentina Monetta

text: Monetta innostui musiikista jo lapsena. Hän harjoitteli pianonsoittoa ja laulua kotona ja kokeili epäröimättä uusia musiikkityylejä. Monetta soitti uransa alkutaipaleella useissa yhtyeissä. Hänen ensimmäisen yhtyeensä oli vuonna 1995 perustettu Tiberio. Tällä hetkellä hänellä on oma liveyhtyeensä nimeltä My Funky Valentine.


title: Valentina Monetta

text: Monetta pitää musiikillisena vaikuttajanaan muiden muassa Whitney Houstonia.


title: Valentina Monetta

text: Vuonna 2012 Valentina Monetta valittiin sisäisesti edustamaan San Marinoa dancetyylisellä kappaleella ”The Social Network Song”, jonka ovat sanoittaneet Timothy Touchton ja Jose Santana Rodriguez ja säveltänyt Ralph Siegel. Kappaleen alkuperäinen nimi oli ”Facebook Uh Oh Oh”, mutta 18. maaliskuuta EBU ilmoitti kappaleen sisältävän kaupallista sanomaa ja että se siten rikkoi kilpailun sääntöjä. San Marinolle annettiin mahdollisuus vaihtaa edustuskappaletta tai muuttaa kappaleen sanoitusta.


title: Valentina Monetta

text: 22. maaliskuuta julkaistiin kappaleen päivitetty versio, jossa on pääosin samat sanoitukset kuin alkuperäisessä, mutta ilman suoraa viittausta Facebookiin.


title: Valentina Monetta

text: Monetta kilpaili päivitetyllä kappaleella Eurovision laulukilpailun 1. semifinaalissa 22. toukokuuta esiintymisnumerolla 11. Kappale ei päässyt finaaliin, vaan sijoittui semifinaalissa 14:nneksi 31 pisteellä.


title: Valentina Monetta

text: Valentina Monetta edusti San Marinoa vuonna 2013 italiankielisellä kappaleella ”Crisalide (Vola)” (). Kappaleen sanoittivat Ralph Siegel ja Mauro Balestri ja sävelsi Ralph Siegel. Kappaleesta tehtiin myös englanninkielinen versio ”Chrysalis (You’ll Be Flying)”.


title: Valentina Monetta

text: "Crisalide" kilpaili 2. semifinaalissa 16. toukokuuta esiintymisnumerolla 2 ja menestyi edeltäjäänsä paremmin. Kappale ei kuitenkaan päässyt jatkoon, vaan jäi 17 pisteen päähän finaalipaikasta sijoittuen sijalle 11.


title: Valentina Monetta

text: Ralph Siegelin säveltämä ja Mauro Balestrin sanoittama kappale ”Maybe” esitettiin yleisölle 14. maaliskuuta San Marino RTV:n suorassa lähetyksessä. Kappaleesta julkaistiin myös italiankielinen versio ”Forse”.


title: Valentina Monetta

text: Finaalissa kappale pääsi sijalle 24.


title: Valentina Monetta

text:
Ralph Siegelin säveltämä, sekä Steven Barnaclen ja Jutta Staudenmayerin sanoittama kappale ”Spirit of the Night” esitettiin yleisölle 12. maaliskuuta.
Valentinan kanssa kappaleella laulaa Jimmie Wilson.


title: Valentina Monetta

text: Semifinaalissa kappale sijoittui viimeiseksi 1 pisteellä eikä päässyt finaaliin.


title: Berndt Lagerstam

text: Berndt Erik Lagerstam () oli suomalainen taidemaalari ja piirustuksenopettaja.


title: Berndt Lagerstam

text: Lagerstam valmistui arkkitehdiksi 1895. Hän opiskeli Pariisissa, Kööpenhaminassa ja italiassa ja toimi piirustuksenopettajana Helsingissä, muun muassa Suomen taideyhdistyksen piirustuskoulussa 1904–1914 ja Teknillisessä korkeakoulussa 1903–1930. Lägerstam maalasi muotokuvia sekä maisemia, erityisesti Helsingin satamista.


title: Berndt Lagerstam

text: Lagerstamin puoliso oli Hilda Augusta Ulrika Ahnger, heidän pojastaan Berndt Erik Johannes Lagerstamista (s. 1919) tuli keuhkosairauksiin erikoistunut lääkäri.


title: Pirkanpalkonen

text: Pirkanpalkonen ("Oxyethira tamperensis") on vesiperhosiin kuuluva hyönteinen, joka kuvattiin tieteelle uutena lajina Tampereen Hervannasta 25. heinäkuuta 1998 löydettyjen yksilöiden perusteella.


title: Pirkanpalkonen

text: Pirkanpalkonen on pieni vesiperhonen, jonka siivet ovat tummanharmaat ja niissä on muutamia vaaleita täpliä. Tarkempi lajinmääritys perustuu anatomisten yksityiskohtien ja genitaalien tarkasteluun. Etusiiven pituus on 2,5 millimetriä.


title: Pirkanpalkonen

text: Laji tunnetaan ainoastaan Suomesta. Alkuperäisen löytöpaikan lisäksi laji on tavattu ainakin Pohjois-Pohjanmaalta.


title: Pirkanpalkonen

text: Lajin alkuperäinen löytöpaikka on Hupakankorven oja, jonka vesi on suolta laskeville ojille tyypillisesti sävyltään ruskeaa, mutta kirkasta. Ojassa on mutapohja ja turpeesta muodostuvat reunat sekä vesikasvillisuutta. Lajin elinpaikka on aurinkoinen, mutta tuulensuojainen ja sen ympäristössä kasvaa lehtipuita ja -pensaita. Ensimmäiset tunnetut yksilöt löydettiin iltapäivällä ojanreunan kasvillisuutta haavimalla.


title: Kati Närhi

text: Kati Närhi (s. 1973) on suomalainen graafinen suunnittelija ja sarjakuvapiirtäjä.


title: Kati Närhi

text: Närhi valmistui taiteen kandidaatiksi Taideteollisesta korkeakoulusta vuonna 2001, mitä ennen hän opiskeli kirjallisuustiedettä ja estetiikkaa Helsingin yliopistossa.


title: Kati Närhi

text: Närhin "Saniaslehdon salaisuudet" -teoksen (2010) kustannusoikeudet myytiin Ranskaan helmikuussa 2016. Saman trilogian kolmas osa "Seitsemäs vieras" voitti Sarjakuva-Finlandian 2016.


title: Carina Vogt

text: Carina Vogt (s. 5. helmikuuta 1992 Schwäbisch Gmünd) on saksalainen mäkihyppääjä, olympiavoittaja ja maailmanmestari. Hänen seuransa on SC Degenfeld.


title: Carina Vogt

text: Vogt saavutti nuorten MM-kilpailuissa hopeaa joukkuekilpailussa ja pronssia henkilökohtaisessa kilpailussa Erzurumissa 2012. Hän sijoittui viidenneksi 2013 MM-kilpailuissa. Sekajoukkuemäestä hän voitti pronssia Saksan joukkueen kanssa. Sotšin olympialaisissa 2014 hänestä tuli ensimmäinen naisten mäkihypyn olympiakultamitalisti voitettuaan normaalimäen ennen Daniela Iraschko-Stolzia. Falunin MM-kilpailuissa 2015 hän voitti kultaa sekä normaalimäessä että sekajoukkuekisassa. Lahdessa 2017 hän uusi normaalimäen ja sekajoukkuekilpailun maailmanmestaruutensa. Pyeongchangin olympialaisissa 2018 hän sijoittui viidenneksi.


title: Carina Vogt

text: Vogt hyppäsi maailmancupissa palkintopallille ensimmäisen kerran 9. helmikuuta 2013 sijoituttuaan kolmanneksi Japanin Zaōssa. Seuraavalla kaudella hän oli toinen Tšaikovskin molemmissa kilpailuissa, Sapporossa ja Zaōn jälkimmäisessä kilpailussa sekä kolmas Hinterzartenissa, Zaōn ensimmäisessä kilpailussa ja Planican molemmissa kilpailuissa. Maailmancupin kokonaiskilpailussa hän sijoittui toiseksi. Tammikuussa 2015 hän oli toinen Sapporon jälkimmäisessä osakilpailussa. Ensimmäisen osakilpailuvoittonsa hän saavutti viikkoa myöhemmin Zaōssa. Oberstdorfin molemmissa kilpailuissa sekä Hinzenbachin ensimmäisessä osakilpailussa hän oli toinen ja voitti Hinzenbachin jälkimmäisen kilpailun. Maailmancupin kokonaiskilpailussa hän oli kolmas. Helmikuussa 2017 hän oli Hinzenbachin kilpailuissa kolmas ja toinen sekä Ljubnossa kerran toinen. Maailmancupin kokonaiskilpailussa hän sijoittui viidenneksi. Joulukuussa 2017 hän oli Lillehammerissa kolmas. Maaliskuussa 2018 hän oli Râşnovissa kolmas. Kauden 2017–2018 kokonaispisteissä hän sijoittui kuudenneksi. Kaudella 2018–2019 hän oli kolmas Zaōssa ja toinen Râșnovissa.


title: Anniina Äijänen

text: Maria Anniina Äijänen (s. 1. lokakuuta 1995 Tampere) on suomalainen koripalloilija. Isona laitahyökkääjänä tai sentterinä pelaava Äijänen on Tampereen Pyrinnön kasvatti. Hän on pelannut myös Suomen naisten maajoukkueessa.


title: Anniina Äijänen

text: Äijänen pelasi kasvattajaseurassaan Tampereen Pyrinnössä I-divisioonaa vuosina 2010–2012, kunnes siirtyi kesken kauden 2012–2013 SM-sarjassa pelanneeseen BC Nokiaan kovemman harjoitusvastuksen perässä. SM-sarjatasolla Äijäsen yhden ottelun piste-ennätys on 19. tammikuuta 2013 ToPo:a vastaan tehdyt 20 pistettä. Syksyllä 2013 Äijänen siirtyi Korisliiga-joukkue Forssan Alkuun.


title: Anniina Äijänen

text: Huhtikuussa 2014 Äijänen siirtyi Yhdysvaltoihin Xavierin yliopistoon, jossa aikaisemmin pelasivat muun muassa Taru Tuukkanen ja Reetta Piipari. Äijäsen ensimmäinen yliopistokausi päättyi WBI-kutsuturnauksen toiselle kierrokselle.


title: Anniina Äijänen

text: Äijänen valittiin ensimmäisen kerran Suomen maajoukkueeseen huhtikuun lopulla 2013. Hänet valittiin maajoukkuerinkiin myös vuosina 2015 ja 2016.


title: Anniina Äijänen

text: Äijänen pelasi myös Suomen B-nuorten maajoukkueessa 50 ja A-nuorten maajoukkueessa 22 ottelussa.


title: Anniina Äijänen

text: Suomen naisten maajoukkueen päävalmentaja Pekka Salminen kuvaili 189-senttistä Äijästä kesällä 2016 "aidoksi nelospaikan pelaajaksi".


title: Elisa Runsas

text: Elisa Johanna Runsas (s. 24. joulukuuta 1994 Ylöjärvi) on suomalainen koripalloilija. Laiturina pelaava Runsas on Tampereen Pyrinnön kasvatti.


title: Elisa Runsas

text: Runsas pelasi kasvattajaseurassaan Tampereen Pyrinnössä I-divisioonaa vuosina 2010–2012, kunnes siirtyi kaudeksi 2012–2013 SM-sarjassa pelanneeseen BC Nokiaan ja seuraavaksi kaudeksi Forssan Alkuun. Hän on pelannut myös Suomen B-nuorten maajoukkueessa 23 ja A-nuorten maajoukkueessa 37 ottelussa.


title: Ranulph Fiennes

text: Sir Ranulph Fiennes (7. maaliskuuta 1944) on brittiläinen tutkimusmatkailija ja seikkailija. Hän on syntynyt Britanniassa, mutta viettänyt lapsuutensa Etelä-Afrikassa. Vuonna 1965 hän liittyi Britannian armeijan erikoisjoukkoihin, joissa hän taisteli Omanissa olleita terroristeja vastaan.


title: Ranulph Fiennes

text: Fiennes on useita ennätyksiä tutkimusmatkailijana. Hän on muun muassa ollut ensimmäinen ihminen joka on käynyt molemmilla navoilla, kulkenut ensimmäisenä maapallon ympäri molempien napojen kautta ja ylittänyt Etelämantereen ilman ulkopuolista apua.


title: Ranulph Fiennes

text: Vuonna 2003 hän juoksi seitsemän maratonia seitsemällä mantereella seitsemänä peräkkäisenä päivänä. Tämä tapahtui vain kolme ja puoli kuukautta ohitusleikkauksen vaatineen sydänkohtauksen jälkeen.


title: Ranulph Fiennes

text: Vuonna 2013 hän aikoo ensimmäisenä ihmisenä ylittää Etelämantereen talvella. Matkan pituus on 4 000 kilometriä ja lämpötila saattaa olla alimmillaan jopa −90 °C. Matka lähtee Novolazareskajan tutkimusasemalta 21. maaliskuuta 2013. Sieltä hänen viisihenkinen motorisoitu ja viimeisintä teknologiaa käyttävä retkikuntansa kulkevat etelänavan kautta Scottin asemalle Rossininmeren rannalle. Scottin asemalle he saapuvat syyskuussa 2013 mutta he joutuvat odottamaan siellä vielä tammikuuhun 2014 saakka, ennen kuin heidät voidaan noutaa sieltä pois.


title: Arvo Saloranta

text: Arvo Ensio Saloranta (26. joulukuuta 1895 Renko – 3. huhtikuuta 1976 Helsinki) oli suomalainen asesuunnittelija ja kenraalimajuri. Hän on tunnettu Lahti-Saloranta M/26 -pikakiväärin kehittämisestä yhdessä aseteknikko Aimo Lahden kanssa. Hän toimi puolustusvoimien asesuunnittelun ja taisteluvälineiden kehittämisen tehtävissä ja kehitti myös useita miinoja ja sytyttimiä.


title: Arvo Saloranta

text: Saloranta suoritti Sotakorkeakoulun Tanskassa 1923 ja teki 1920-luvun alussa muutoinkin opintomatkoja. 1925–1927 hän toimi puolustusministeriön taisteluosaston päällikkönä ja 1927–1929 valtion kivääritehtaan johtajana. Aseseppäkoulussa hän työskenteli 1929–1938. Sodan aikana hän toimi puolustusministeriön asesuunnittelun toimistopäällikkönä. Pääesikunnan taisteluvälineosaston päällikkönä Saloranta toimi 1947–1953 ja vuodesta 1953 eteenpäin taisteluvälinepäällikkönä.


title: Arvo Saloranta

text: Ylennykset: vänrikki 1919, luutnantti 1920, kapteeni 1924, majuri 1928, everstiluutnantti 1939, eversti 1941, kenraalimajuri 1953.


title: Mari Koski

text: Mari Koski (s. 1982) on suomalainen runoilija ja suomentaja. Kosken esikoiskokoelma "Sch" ilmestyi vuonna 2011.


title: Kauko Pöyhönen

text: Kauko Ilmari Pöyhönen (3. maaliskuuta 1918 Pietari, Neuvosto-Venäjä – 22. huhtikuuta 1970 Bardu, Norja) oli suomalainen kenraaliluutnantti. Hän toimi puolustusministeriön kansliapäällikkönä 23.4.1968–22.4.1970.


title: Kauko Pöyhönen

text: Pöyhönen osallistui huhtikuun loppupuolella 1970 Pohjois-Norjassa pidettyyn Pohjoismaiden puolustusministereiden kokoukseen ministeri Sulo Suorttasen seurassa. Huhtikuun 22. päivänä kokousvieraille järjestettiin Bardussa Sørskogenin ampumakenttäalueella taistelunäytös. Näytöksen päätyttyä vieraita saapui noutamaan kolme Norjan ilmavoimien Bell UH-1B -helikopteria, jotka odottivat matkustajiaan moottorit käyden. Keskimmäiseen helikopteriin suuntaavien vieraiden oli tarkoitus mennä sisään helikopterin vasemmasta ovesta, mutta Pöyhönen päätti kiertää helikopterin pyrstöpuomin ja yrittää sisään oikeanpuoleisesta ovesta. Ovi oli kuitenkin lukittu. Tällöin Pöyhönen kääntyi kannoillaan ja ehti ottaa muutaman askeleen kiertääkseen helikopterin uudestaan, mutta samassa hän törmäsi helikopterin pyörivään pyrstöroottoriin. Pyörivä roottori silpoi pahoin Pöyhösen pään ja olkapään, eikä paikalle nopeasti saatu sotilaslääkäri voinut tehdä muuta kuin todeta hänet kuolleeksi. Hänen ruumiinsa lennätettiin ensin Tromssan sotilassairaalaan Setermoeniin ja seuraavana päivänä 23.4.1970 Suomeen. Pöyhönen haudattiin 29.4.1970. Hänen hautansa on Helsingin Hietaniemen hautausmaalla lähellä sankariaukiota.


title: Kauko Pöyhönen

text: Ensimmäinen Suomessa valmistettu S J35 Draken -hävittäjä nimettiin vuonna 1974 ”Kakeksi” Pöyhösen lempinimen mukaan.


title: Kauko Pöyhönen

text: Ylennykset


title: Mindanaon autonominen muslimialue

text: Mindanaon autonominen muslimialue ("Autonomous Region in Muslim Mindanao", ARMM) on Mindanaon saariryhmässä sijaitseva Filippiinien hallintoalue. Alue jakautuu viiteen provinssiin: Basilan (paitsi Isabela City), Lanao del Sur, Maguindanao, Sulu ja Tawi-Tawi. Alueen väkiluku vuoden 2010 väestönlaskennassa oli 3 256 140.


title: Jukka Pajula

text: Jukka Jalmari Pajula (28. tammikuuta 1921 Taivassalo – 29. huhtikuuta 1991 Hämeenlinna) oli suomalainen kenraaliluutnantti.


title: Jukka Pajula

text: Pajula kävi Kadettikoulun sodan aikana 1943 sekä Sotakorkeakoulun 1952 ja valtakunnallisen maanpuolustuskurssin 1963 (ye-upseeri 1963). Jatkosodassa Pajula toimi JR 1:ssä joukkueenjohtajana ja komppanianpäällikkönä. 1944–1945 hän työskenteli opetusupseerina RUK:ssa. Pääesikunnan komento-osaston toimistoupseerina hän oli 1945–1948. Komppanianpäällikönä hän oli JR 5:ssä 1949. Sotakorkeakoulussa Pajula toimi adjutantti 1949–1950. Etelä-Uudenmaan sotilaspiirin esikunnassa hän oli toimistoupseerina 1953 ja toimistopäällikkönä 1958–1959. Pääesikunnan järjestelyosaston toimistoesiupseerina hän toimi 1954–1958 sekä 1959–1962. Sotakorkeakoulussa Pajula opetti strategiaa 1962–1964. Savon prikaatissa hän toimi esikuntapäällikkönä ja pataljoonan komentajana 1964–1967. Uudenmaan jääkäripataljoonaa hän komensi 1967–1968. Pääesikunnan jalkaväkitoimiston toimistopäällikkönä hän oli 1968–1970. Jalkaväen tarkastajana hän toimi 1974–1976. Etelä-Suomen sotilaslääniä hän komensi vuosina 1976–1981, kunnes jäi eläkkeelle.


title: Jukka Pajula

text: Pajula herätti huomiota 1980-luvun alussa kutsuessaan siviilipalvelusmiehiä ”rintamakarkureiksi” ja ”yhteiskunnan siivelläeläjiksi”.


title: Jukka Pajula

text: Ylennykset: vänrikki 1941, luutnantti 1942, kapteeni 1947, majuri 1958, everstiluutnantti 1964, eversti 1971, kenraalimajuri 1973, kenraaliluutnantti 1977.


title: Pentti Myyryläinen

text: Pentti Kalervo Myyryläinen (11. huhtikuuta 1920 Helsinki – 27. marraskuuta 2008 Helsinki) oli suomalainen viestiaselajin insinöörikenraalimajuri.


title: Pentti Myyryläinen

text: Myyrylänen kirjoitti ylioppilaaksi vuonna 1939 ja kävi kadettikoulun osissa 1941 ja 1945. Hän osallistui jatkosotaan lähetti- ja viestiupseerina. Sodan jälkeen hän kävi Sotakorkeakoulun vuonna 1953 ja valmistui myös diplomi-insinööriksi 1960. Hän työskenteli kouluttajana Merisotakoulussa 1944–1950. Pääesikunnassa hän toimi toimistoupseerina, toimistopäällikkönä ja osastonpäällikkönä 1953–1967. Hän oli Viestirykmentin komentajana 1967–1968 ja Pääesikunnan viestitarkastajana 1968–1974. Myyryläinen oli puolustusvoimien pääinsinööri vuosina 1974–1980.


title: Pentti Myyryläinen

text: Ylennykset: luutnantti 1942, kapteeni 1946, majuri 1957, everstiluutnantti 1963, eversti 1966, insinöörikenraalimajuri 1974.


title: Felicia Schroeder

text: Felicia Schroeder (s. 2. joulukuuta 1986 Cincinnati ) on yhdysvaltalainen jalkapalloilija. Hän on viimeksi edustanut ruotsalaista Kvarnsvedens IK:a maan toiseksi korkeimmalla sarjatasolla 1 divisioonassa.


title: Felicia Schroeder

text: Vuonna 2011 Schroeder pelasi Suomessa Åland Unitedin joukkueessa ja oli Naisten Liigan paras maalintekijä 23 maalilla. Aikaisemmin hän on esiintynyt Yhdysvaltojen yliopistosarjoissa. Kauden 2012 päätteeksi Schroeder lopetti uransa huipputasolla ja palasi kotimaahansa valmennustehtäviin Teksasin A&M yliopistoon.


title: Felicia Schroeder

text: Felicia Schroeder on ollut syntymästään asti kuuro. Hän oli mukana Yhdysvaltojen kuurojen naisten jalkapallomaajoukkueessa, joka voitti kultaa Deaflympics-kisoissa 2007 sekä kuurojen maailmanmestaruuden Ankarassa vuonna 2011.


title: Erkki Laatikainen (sotilas)

text: Erkki Antero Laatikainen (28. huhtikuuta 1928 Helsinki – 20. toukokuuta 2016 Kerava) oli suomalainen kenraaliluutnantti. Hän oli jalkaväenkenraali Taavetti Laatikaisen poika.


title: Erkki Laatikainen (sotilas)

text: Laatikainen suoritti aktiiviupseerin tutkinnon 1950, ylemmän päällystön kurssin 1973 ja valtakunnallisen maanpuolustuskurssin 1976. Hän työskenteli Porin prikaatissa opetusupseerina ja komppanianpäällikkönä 1950–1958. Hän opetti Kadettikoulussa 1960–1964. Pohjois-Suomen prikaatissa hän oli koulutus- ja järjestelytoiminnan päällikkö sekä aliupseerikoulun johtaja 1964–1966. Pääesikunnassa Laatikainen toimi toimisto- ja osastopäällikkönä 1966–1977 järjestelyosastolla. Hän toimi Pohjois-Suomen sotilasläänissä esikuntapäällikkönä vuodesta 1977 alkaen ja myöhemmin sotilasläänin päällikkönä eläkkeelle jäämiseen vuoteen 1986 saakka.


title: Erkki Laatikainen (sotilas)

text: Ylennykset: vänrikki 1949, luutnantti 1951, majuri 1964, everstiluutnantti 1970, eversti 1975, kenraalimajuri 1980, kenraaliluutnantti 1986.


title: Tauno Kopra

text: Tauno Toivo Kopra (11. toukokuuta 1906 Hiitola – 13. toukokuuta  1995 Hämeenlinna) oli suomalainen kenraaliluutnantti.


title: Tauno Kopra

text: Kopra kävi Kadettikoulun 1928-1930 sekä Sotakorkeakoulun 1946-1947 (ye-upseeri 1948). Hän työskenteli nuorempana upseerina ja komppanianpäällikkönä Polkupyöräpataljoona 1:ssä (PPP 1) 1930-1939. Jatkosodassa Kopra toimi 12. Divisioonan esikuntapäällikkönä 1941. Vuosina 1942-1944 hän toimi 3. Prikaatin esikuntapäällikkönä ja pataljoonankomentajana. Sodan jälkeen 1945-1946 Kopra toimi 3. Divisioonan esikuntapäällikkönä ja Armeijakunnan esikunnassa toimistopäällikkönä. Yleisesikunnassa toimistoesiupseerina hän oli 1947-1948. Taistelukoulussa hän opetti 1948-1949. Pataljoonan komentajana Reserviupseerikoulussa hän toimi 1949-1953. Panssariprikaatin esikuntapäällikkönä Kopra työskenteli 1953-1956. Vuodet 1956-1957 hän komensi Panssarirykmenttiä. Komentajana hän toimi 1957-1959 Karjalan Prikaatissa ja 1959-1960 Panssariprikaatissa. Sotakorkeakoulun johtajana hän toimi 1960-1961. 1. Divisioonaa Kopra komensi 1961-1966.


title: Tauno Kopra

text: Ylennykset: vänrikki 1930, luutnantti 1932, kapteeni 1939, majuri 1941, everstiluutnantti 1948, eversti 1956, kenraalimajuri 1959, kenraaliluutnantti 1961.


title: Tauno Kopra

text: Kopran poika on kenraaliluutnantti Matti Kopra.


title: Manya Makoski

text: Manya Makoski (s. 18. huhtikuuta 1984 Bridgeport) on yhdysvaltalainen jalkapalloilija. Hän edustaa National Women's Soccer League -sarjassa pelaavaa Sky Blue FC -seuraa.


title: Manya Makoski

text: Makoski on pelannut urallaan useissa eri amerikkalaisjoukkueissa sekä yhden kauden Islannin ja Suomen pääsarjoissa. Vuonna 2012 hän edusti Naisten Liigassa pelaavaa Åland Unitedia ja oli sarjan paras maalintekijä 31:llä osumalla. Hänet valittiin myös Naisten Liigan vuoden pelaajaksi. Makoski on pelannut useissa ikäkausimaajoukkueissa ja voittanut muun muassa alle 19-vuotiaiden maailmanmestaruuden vuonna 2002.


title: Ansar Dine

text: Ansar Dine () () oli Pohjois-Malissa vaikuttanut islamistinen militanttijärjestö, joka on keskeinen osapuoli Malin sisällissodassa. Toimintansa se aloitti maaliskuussa 2012. Järjestön tärkeimpänä tavoitteena on ylttää koko Maliin šariaan pohjautuva islamilainen hallinto. Siitä huolimatta, että järjestön tavoitteet ovat alueellisia ja paikallisia, järjestö liittoutui keväällä 2012 Malin sotilasvallankaappauksen myötä Islamilaisen Maghrebin Al-Qaidan (AQIM) kanssa.. AQIM-kontaktit toivat Pohjois-Maliin kansainvälisiä jihadisteja, jotka ovat yleensä arabeja, AQIM:in tapauksessa erityisesti algerialaisia, kun taas Ansar Dine on ollut lähinnä tuaregien ja muutamien Malin arabien järjestö. Ryhmän jäsenten on raportoitu tulevan, Malista, Algeriasta ja Nigeriasta. Ansar Dinen puhemiehenä huhtikuusta 2012 lähtien toimineesta Omar Ould Hamahasta tuli AQIM-yhteyksistä tunnetuin Länsi-Afrikan ykseyden ja jihadin liikkeen (MOJWA) sotilaallinen johtaja elokuussa 2012.


title: Ansar Dine

text: Itseään Azawadin islamilaiseksi liikkeeksi kutsuva fraktio irrottautui Ansar Dinestä 24. tammikuuta 2013. Tammikuussa 2013 järjestön johtajana toimi tuaregi Alghabass Ag Intalla.


title: Ansar Dine

text: Järjestö vahvistui, kun Gaddafin puolella palkkasotilaina taistelleet tuaregit palasivat asesaaleineen kotimaahansa Azawadiin eli Pohjois-Maliin. Ensiksi se liittoutui keväällä 2012 tuaregien vapautusliikkeen MLNA:n kanssa hyökätessään sotilasvallankaappauksen heikentämän Malin eteläosiin. Tämän jälkeen islamistit kukistivat MLNA:n ja sen perustaman Azawadin valtion kesän 2012 aikana. Tämän jälkeen Pohjois-Malia alistettiin islamilaisen hallinnon alaisuuteen ja myös AQIM-joukot toimivat alueella. Tammikuussa 2013 Ranska teki Maliin sotilaallisen intervention ja hyökkäsi yhdessä Malin asevoimien kanssa islamisteja vastaan vallaten maan pohjoisosan uudelleen. Ansar Dinen ja AQIM:in yksittäiset osastot jatkoivat edelleen vastarintaa Pohjois-Malin kaupungeissa.


title: Ansar Dine

text: Maaliskuussa 2017 neljä al-Qaidaan liitoksissa ollutta ryhmää, al-Murabitoun, Ansar Dine, Macinan vapautusrintama ja Islamilaisen Maghrebin al-Qaida liittyivät yhdeksi järjestöksi nimellä Jamaat Nusrat al-Islam wal-Muslimin eli JNIM.


title: Ansar Dine

text: Ansar Dinen perusti ja ennen tammikuuta 2013 myös johti Saudi-Arabiassa malilaisena diplomaattina toiminut ja 1990-luvun alussa tuaregikapinajohtajana toiminut Ijad ag Ghali, jonka serkku Hamada Ag Hama johtaa pientä AQIM-osastoa.


title: Gabriel Cronstedt

text: Gabriel Cronstedt (1897 Helsinki – 28. toukokuuta 1921 Tukholma, Ruotsi) oli ruotsalainen paroni ja upseeri, joka osallistui vapaaehtoisena Suomen sisällissotaan valkoisissa joukoissa.


title: Gabriel Cronstedt

text: Gabriel Cronstedt oli pankinjohtajan Gabriel Cronstedtin poika, joka aikoinaan muutti Tukholmaan Venäjän vallan otteen Suomesta tiukentuessa. Cronstedt valmistui vänrikiksi Svea livgardetissa. Suomen sisällissodan puhjettua hän ilmoittautui Mannerheimin armeijan vapaaehtoiseksi. Hän toimi tämän jälkeen Savon ryhmässä Ernst Löfströmin alaisena, ja otti osaa Varkauden valtaamiseen helmikuussa 1918.


title: Gabriel Cronstedt

text: Maaliskuun alussa 1918 luutnantti Cronstedt komensi pataljoonaa, joka eteni Mäntyharjun rintamalla Hillosensalmelle katkaistakseen Mouhun taistelusta perääntyvien punaisten pakotien. Punaisten tykillä varustettu panssarijuna kuitenkin ajoi Cronstedtin miehet sekasortoiseen pakoon, jonka yhteydessä Hillosensalmen sillan räjäyttämiseen tarkoitettu räjähdysainelasti räjähti Paljakanlahden jäällä surmaten osan miehistä ja kuljetushevosista. Valkoiset menettivät epäonnisen retken yhteydessä yhteensä 48 miestä ja 19 jäi vangiksi. Viipurin valtauksen aikana Cronstedt johti Allan Wingen pataljoonaa.


title: Gabriel Cronstedt

text: Palattuaan Ruotsiin Cronstedt menehtyi vahingonlaukauksen seurauksena Järvafältenillä Tukholmassa.


title: Gabriel Cronstedt

text: Lähes kaikissa vuoden 1918 sotaan liittyneissä suomalaisten valkoisten kuvauksissa Cronstedtia on luonnehdittu käytökseltään sietämättömän kopeaksi ja mahtailevaksi, ja hänen arveltiin ylenkatsoneen suomalaisia sotilaita.


title: Man-Pupu-njor

text:
Man-Pupu-njor (mansiksi Мань-Пупу-нёр, "Man-Pupu-njor" ja , sekä ) on Uralvuoriston tunnetuimpiin nähtävyyksiin kuuluva vuorеnselänne. Se sijaitsee Venäjän Komin tasavallassa Troitsko-Petšorskin piirin itäosissa Petšorajoen alkulähteen luoteispuolella. Vuori merkittiin venäläiselle kartalle ensi kerran vuonna 1846 nimellä Bolvanoiz (г. Болваноиз). Tämä Petšora–Ilytšin luonnonpuistossa sijaitseva vuorenselänne on kuuluisa ennen kaikkea sen seitsemästä vahvasta miehestään eli seitsemästä noin 30–42 metriä korkeasta, pystyssä seisovasta, tuulta ja tuiskua uhmaavasta kalliopaadestaan. Vuorenselänteeseen liittyy paljon erilaisia kertomuksia. Paikka oli ainakin aiemmin manseille pyhä.
Man-Pupu-njorin selänteen korkein huippu on 840 metriä merenpintatason yläpuolella. Kalliopaadet sijaitsevat runsas kolme kilometriä tästä pohjoisluoteeseen noin 770 metrin korkeudella. Vuoren nimi tarkoittaa sekä mansin että komin kielellä pientä idolien vuorta (mansin Мань= pieni, Пупу= idoli tai hahmo, нёр= vuori). Nimitykseltään läheinen suurta idolien vuorta tarkoittava vuori sijaitsee muutama kilometri Man-Pupu-njorin vuorenselänteen lounaispuolella ja sen huippu kohoaa noin 100 metriä korkeammalla (mansiksi Яны-пупу-нёр, ).


title: Man-Pupu-njor

text: Man-Pupu-njor ja sen suuret kalliopaadet kohosivat 5. sijalle valittaessa vuonna 2008 Venäjän seitsemää ihmettä. Paikka tuli samalla paljon aiempaa tunnetummaksi. Nähtävyys sijaitsee erämaassa usean päivän vaellusmatkan päässä lähimmästä asutuksesta ja vaativa vaelluskohde jalkaisin tai hiihtäen saapuvalle. Vuoden 2008 valinnan jälkeen virinneen suosion seurauksena vuorenselänteen tavoitettavuutta vaeltaen on kuitenkin jo kehitetty jonkun verran aiemmasta. Tutkijoille ja turistiryhmille järjestetään kuljetuksia myös helikopterilla.


title: Waiting for a Miracle

text: Waiting for a Miracle on englantilaisen The Comsat Angels -yhtyeen vuonna 1980 ilmestynyt studioalbumi. Tuottajat ovat esittävä yhtye ja Pete Wilson. Levy-yhtiö on Polydor Records.


title: Waiting for a Miracle

text: Kaikki kappaleet ovat The Comsat Angels -yhtyeen tekemiä. Kappaleista vastaa Copyright Control.


title: Waiting for a Miracle

text: Yhtyeen managerina on toiminut Frank Silver yhtiöstä Swingbest Ltd.LP-levyjä on valmistanut ja jaellut Englannissa Polydor Ltd. (U.K.), 17–19 Stratford Place, London W1N 0BL.


title: Malesian Grand Prix 2013

text: Malesian Grand Prix 2013 (virallisesti 2013 Formula 1 Petronas Malaysia Grand Prix) oli Formula 1 -kauden toinen osakilpailu, joka ajettiin 24. maaliskuuta 2013 Sepang International Circuitin moottoriradalla Malesiassa.


title: Malesian Grand Prix 2013

text: Kilpailun voitti paalulta lähtenyt Red Bullin Sebastian Vettel. Tallikaveri Mark Webber oli toinen ja Mercedeksen Lewis Hamilton kolmas. Kohua herätti Sebastian Vettelin päätös olla tottelematta Red Bullin antamaa tallimääräystä ajaa maaliin toisena. Vettel ohitti Webberin kymmenen kierrosta ennen maalia.Ennen kisan alkua sade kasteli radan ja startti tapahtui välikelin renkailla. Kilpailun ensimmäisellä kierroksella kolmannesta ruudusta lähtenyt Ferrarin Fernando Alonso osui Red Bullin Sebastian Vettelin auton perään rikkoen etusiipensä. Alonso kuitenkin jatkoi kilpailemista seuraavalle kierrokselle, jonka alussa siipi irtosi, ja Alonso joutui keskeyttämään.


title: Malesian Grand Prix 2013

text: Red Bullin Mark Webber johti kilpailua suurimman osan ajasta. Red Bull-talli oli käskenyt kuljettajiaan pitämään sijoituksensa ja säästelemään moottoreitaan. Toisena ajanut Vettel ei kuitenkaan totellut ja lähti haastamaan Webberiä. Tiukka voittotaistelu ratkesi lopulta Vettelin hyväksi. Webber ilmaisi tunteensa näyttämällä Vettelille ratkaisevan ohituksen aikana keskisormea. Tallipäällikkö Christian Horner kehotti radion kautta Vetteliä "lopettamaan tyhmyydet", mutta tuloksetta.


title: Malesian Grand Prix 2013

text: Myös kolmannella ja neljännellä sijalla ajaneet Mercedes-tallin kuljettajat Lewis Hamilton ja Nico Rosberg saivat talliltaan vastaavan määräyksen. Kuljettajia käskettiin lopettamaan kilpaileminen ja pitämään saavutetut sijoitukset. Rosberg nieli tallimääräyksen ja antoi Hamiltonin ajaa maaliin kolmantena; kyseessä oli Hamiltonin ensimmäinen palkintopallisijoitus Mercedeksellä. Palkintopallilla Hamilton antoi kunniaa Rosbergin suoritukselle ja myönsi hänen pitäneen kilpailussa kovempaa vauhtia.


title: Malesian Grand Prix 2013

text: Kilpailun jälkeen Webber ilmaisi tyytymättömyytensä lopputulokseen, sillä Vettel ei hänen mielestään olisi ikinä saanut häntä kiinni ellei hän olisi laskenut moottoritehojaan. Vettelkin pahoitteli tilannetta. Hän myös sanoi, ettei ole ylpeä kyseisestä voitosta. Red Bullin tallipäällikkö Christian Hornerin mukaan Vettel sanoi jatkaneensa kilpailemista, koska ei kuullut tallimääräystä. Horner ei kuitenkaan uskonut selitystä ja uskoi hänen jättäneen sen huomiotta tahallaan. Myöhemmin Vettel myönsi kuulleensa tallimääräyksen, mutta väitti ymmärtäneensä sen väärin. Sekä Vettel että Webber olivat aiemminkin jättäneet tallimääräyksiä noudattamatta. Kuljettajien välisten kiistojen katsottiin alkaneen jo Turkin GP:ssä kaudella .


title: Malesian Grand Prix 2013

text: Mediassa Vettelin teko nousi kilpailun suurimmaksi puheenaiheeksi. Useat lehdet julistivat Red Bull-tallin olevan "sotatilassa". Vetteliä pidettiin häikäilemättömänä ja hänen tekoaan verrattiin Ayrton Sennan ja Michael Schumacherin vastaaviin tekoihin. "Daily Mirrorin" Byron Young vertasi Vettelin tekoa Schumacherin tekoihin, kutsuen sitä "täysin häikäilemättömäksi ja moraalisesti tuomittavaksi". Entinen maailmanmestari Jacques Villeneuve sanoi Vettelin teon osoittavan kunnioituksen puutetta. Itävaltalainen entinen F1-kuljettaja Gerhard Berger asettui puolustamaan Vetteliä. Hänen mielestään ohitus oli odotettavissa, koska Senna tai Schumacherkin olisivat tehneet niin. Berger sanoi: "Tämän kaltaiset tilanteet herättävät heidän tappajan vaistonsa, jolloin he kykenevät ajattelemaan ainoastaan voittoa... Loppujen lopuksi se tekee sinusta kolmin-, viisin- tai seitsenkertaisen maailmanmestarin".


title: Malesian Grand Prix 2013

text: Kilpailun lopputulos sai Mark Webberin harkitsemaan tulevaisuuttaan Red Bull-tallissa. Palkintojenjakohaastattelussa hän huomautti tallin suojelevan Vetteliä "kuten tavallista". Webberin manageri Flavio Briatore sanoi nopeasti kilpailun jälkeen uskovansa kuljettajansa jättävän Red Bullin tapauksen vuoksi. Red Bull-tallin toimesta väitteet kiistettiin, mutta kolme viikkoa myöhemmin, Kiinan GP:n jälkeen, Webberin ilmoitettiin tehneen viiden vuoden sopimuksen Porschen kanssa Le Mans- ja kestävyysautosarjan ajamisesta ensi kaudesta alkaen.


title: Kiinan Grand Prix 2013

text: Kiinan Grand Prix 2013 (virallisesti 2013 Formula 1 UBS Chinese Grand Prix) oli Formula 1 -kauden 2013 kolmas osakilpailu, joka ajettiin 14. huhtikuuta Shanghai International Circuitin moottoriradalla Kiinassa.


title: Kiinan Grand Prix 2013

text: Perjantain ensimmäisissä vapaissa harjoituksissa McLarenin Sergio Pérez ajoi seinään varikon sisääntulossa, samassa paikassa missä Lewis Hamilton osin menetti lähes varman mestaruutensa kaudella 2007. Caterhamin testikuljettaja Ma Qinghua ajoi Charles Picin tilalla.


title: Kiinan Grand Prix 2013

text: Aika-ajoja leimasi ”rengaspeli”, kun Jenson Button, Nico Hülkenberg ja Sebastian Vettel taktikoivat itselleen mahdollisuuden startata kilpailuun kovemmalla rengasseoksella. Vettel tosin teki ratkaisevalla kierroksellaan ajovirheen, minkä vuoksi saksalainen jätti renkaitaan säästääkseen kyseisen kierroksen kesken. Kuitenkin Vetteliltä osattiin tämän tuleva rengastaktiikka tietäen odottaa vahvaa hyökkäystä tulevan kilpailun loppuvaiheissa. Paalupaikan nappasi Lewis Hamilton, jolle paalu oli ensimmäinen Mercedes-kuljettajana, Kimi Räikkönen ajoi jopa hivenen yllättäen toiseen lähtöruutuun. Epäonnistujiin kuului Mark Webber, jonka autosta loppui polttoaine aika-ajojen toisessa osiossa. Webberillä sitä oli 0,15 litraa, kun tarvittava polttoainemäärä on oltava vähintään 1 litra. Näin ollen Webber pudotettiin koko joukon hännille ja lähti kisaan varikolta.


title: Kiinan Grand Prix 2013

text: Kilpailun startissa paalulta startannut Lewis Hamilton sai hyvän lähdön ja piti kärkisijansa. Puolestaan kakkosruudusta startannut Kimi Räikkönen sai huonon lähdön ja putosi kaksi sijaa. Ferrarit aloittivat kilpailun erittäin vahvalla otteella. Hamilton joutui neljännen kierroksen alussa päästämään sekä Alonson että Massan ohitseen. Seuraavalla kierroksella Esteban Gutiérrez törmäsi Adrian Sutilin perään takasuoran jälkeisessä mutkassa. Varikolla riitti vilskettä jo pari kierrosta tästä eteenpäin, kun suuri osa kärkiryhmästä kävi hakemassa uudet renkaat alleen. Kilpailun kärjessä ajoi tämän jälkeen Hülkenberg perässään Vettel, mutta saksalaiskuskit putosivat taaemmas käytyään varikolla. Mark Webberin murheellinen viikonloppu meni lopullisesti pilalle kilpialussa, ensin Webber kolaroi Jean-Eríc Vergnen kanssa, ja heti seuraavalla kierroksella varikkokäynnin jälkeen Webberin autosta irtosi oikea takapyörä, hän joutui parkkeeraamaan autonsa samaan paikkaan kun aika-ajoissa. Myös Räikkönen otti yhteen törmäten Sergio Pérezin auton perään, välttyen kuitenkin kuin ihmeen kaupalla suuremmilta vaurioilta. Alonso puolestaan ratkaisi voiton itselleen kilpailun keskivaiheen huimalla vauhdillaan, voittaen lopulta selvästi ennen Räikköstä. Vettel oli kilpailun loppuvaiheissa odotetun nopea haettuaan alleen pehmeämpää seosta olevat renkaat vain muutama kierros ennen maalia. Viimeisellä kierroksella Lewis Hamilton ja Sebastian Vettel kävivät kovan taistelun kolmossijasta, Vettel hävisi taistelun kolmannesta sijasta Hamiltonille lopulta vain kahden sekunnin kymmenyksen erolla. Jenson Button ajoi Vettelin tavoin kilpailun läpi kahdella pysähdyksellä, ja sijoittui McLarenin keskinkertaisen suorituskyvyn huomioon ottaen hienosti viidenneksi.


title: Kiinan Grand Prix 2013

text: Sunnuntaina uutisoitiin Mark Webberin tehneen viiden vuoden sopimuksen Porsche LMP1 -tallin kanssa Le Mans- ja kestävyyskilpailujen ajamisesta vuodesta 2014 alkaen.


title: Piz Sardona

text: Piz Sardona () on vuori Glarusin Alpeilla Sveitsissä. Vuoren korkeus on 3 056 metriä. Piz Sardona sijaitsee Glarusin ja Sankt Gallenin kantoneiden rajalla.


title: Piz Sardona

text: Piz Sardona on antanut nimensä läheiselle laaksolle, jäätikölle ja solalle. Myös vuoren lähiseuduilla sijaitsevan Unescon maailmanperintökohteen nimi ( tai "Sardona", tai "Glarus thrust") juontaa juurensa alueen keskeisen vuoren nimestä.


title: Geórgios Fasoulás

text: Geórgios Fasoulás (, 27. kesäkuuta 1946 – 28. lokakuuta 2002) oli kreikkalais-suomalainen arkkitehti, joka on suunnitellut muun muassa Joensuun keskustassa sijaitsevan kauppakeskus Iso Myyn, Mehtimäen jäähallin, päiväkoti Tarpojan sekä Kauppakeskus Metropolin. Arkkitehtikilpailussa, joka koski Joensuun Marjalan asunto- ja vapaa-ajan alueen aatekilpailua, hänen yhdessä arkkitehtien Heikki Hoppanian ja Antti Pihkalan kanssa tekemänsä suunnitelma lunastettiin.


title: Geórgios Fasoulás

text: Fasoulás kuoli kesken Iso Myyn suunnittelun, mutta hänen suunnitelmansa perusajatus säilyi loppuun saakka.


title: House of Cards (televisiosarja)

text: House of Cards on Beau Willimonin tuottama yhdysvaltalainen poliittinen draamasarja, jonka koko ensimmäinen tuotantokausi julkaistiin tilausvideopalvelu Netflixissä 1. helmikuuta 2013. Sarja on uusintaversio Michael Dobbsin romaaniin perustuvasta BBC:n samannimisestä minisarjasta vuodelta 1990. Sarjan viides tuotantokausi ilmestyi 30. toukokuuta 2017. Lokakuussa 2017 Netflix ilmoitti sarjan päättyvän vuonna 2018 esitettävään kuudenteen tuotantokauteen.


title: House of Cards (televisiosarja)

text: Sarjan tapahtumat sijoittuvat Washingtoniin. Se kertoo demokraattipoliitikko Frank Underwoodista (Kevin Spacey), joka päättää ryhtyä kostamaan puoluetovereilleen, koska häntä ei valittu Yhdysvaltain ulkoministeriksi.


title: House of Cards (televisiosarja)

text: Sarjassa nähdään cameorooleissa monia yhdysvaltalaisia tv-toimittajia ja mediapersoonia, kuten Bill Maher ja George Stephanopoulos. Spaceyn esittämä päähenkilö rikkoo usein neljännen seinän ja puhuu suoraan katsojille.


title: House of Cards (televisiosarja)

text: David Fincherin agentti näytti Fincherille BBC:n alkuperäisen "House of Cards" -televisiosarjan, ja hän innostui tekemään sarjasta uuden version Eric Rothin kanssa. Fincher halusi tehdä televisiosarjan, sillä se on pitkäkestoisempi kuin elokuva. Lisäksi hän sanoi, ettei elokuvassa ole yhtä helppoa toteuttaa mutkikasta luonnehdintaa kuin televisiossa.


title: House of Cards (televisiosarja)

text: Tuotantoyhtiö Media Rights Capital lähestyi yhdysvaltalaisia kaapelikanavia, kuten HBO:ta, Showtimea ja AMC:tä, mutta tilausvideopalvelu Netflix teki korkeimman tarjouksen. Netflix arvioi, että Fincherille ja Kevin Spaceylle olisi tarjontaa.


title: House of Cards (televisiosarja)

text: Vuoden 2011 alussa Beau Willimon palkattiin käsikirjoittamaan sarjan pilottijakso. Maaliskuussa 2011 Spacey valittiin vastaavaksi tuottajaksi ja pääosan esittäjäksi. Samoihin aikoihin Fincherin kerrottiin ohjaavan kaksi ensimmäistä jaksoa Willimonin käsikirjoittamana. Netflix tilasi sarjasta 26 jaksoa kahden tuotantokauden ajaksi.


title: House of Cards (televisiosarja)

text: Fincher ilmoitti, että jokainen pääroolin esittäjä oli heidän ensimmäinen valintansa rooliin. Spacey oli edellisen kerran televisiosarjan pääroolissa 1980-luvulla sarjassa "Wiseguy". Hän reagoi käsikirjoitukseen myönteisesti, ja häntä miellytti myös se, että Netflix julkaisisi kaikki jaksot kerralla. Spacey valittiin rooliinsa virallisesti 18. maaliskuuta 2011. Robin Wright, joka oli työskennellyt Fincherin kanssa aiemmin elokuvassa "The Girl with the Dragon Tattoo", sai Clairen roolin kesäkuussa 2011. Kate Mara valittiin helmikuussa 2012.


title: House of Cards (televisiosarja)

text: Sarjan kehittäjä Beau Willimon käsikirjoitti ensimmäisellä kaudella neljä jaksoa yksin ja kuusi Keith Huffin, Rick Clevelandin, Kate Barnowin ja Gina Gionfriddon kanssa. Edellä mainittujen lisäksi käsikirjoittajina ovat toimineet Sarah Treem ja Sam Forman.


title: House of Cards (televisiosarja)

text: Elokuvaohjaaja ja sarjan vastaava tuottaja David Fincher ohjasi sarjan kaksi ensimmäistä jaksoa. Loput 11 jaksoa ovat ohjanneet James Foley (3 jaksoa) sekä Joel Schumacher, Charles McDougall, Carl Frankin ja Allen Coulter, jotka ovat ohjanneet kaksi jaksoa kukin.


title: Piz Gloria

text: Piz Gloria on Sveitsissä, 2 970 metriä korkean Schilthornvuoren huipulla sijaitseva ravintola. Vuori sijaitsee Lauterbrunnenissa, Mürrenin kylän länsipuolella. Vuorelle on köysirata-junayhteys Lauterbrunnenista, Mürrenin kautta, yhteensä neljässä osassa. Ravintola on otettu käyttöön vuonna 1969, ja se tuli tunnetuksi James Bond -elokuvasta "Hänen majesteettinsa salaisessa palveluksessa". Valmistuvan ravintolan sai kuvausryhmä sillä ehdolla käyttöönsä, että he huolehtisivat 400-paikkaisen ravintolan avajaiskuntoon kuvausten päätteeksi. Ravintola käyttää elokuvan mukanaan tuomaa julkisuutta hyväkseen markkinoinnissaan.


title: Kehitysyhtiö

text: Kehitysyhtiöt (myös kehittämisyhtiöt tai elinkeinoyhtiöt) ovat yhden tai useamman henkilön tai oikeushenkilön perustamia yhteenliittymiä alueellisen yritystoiminnan edistämiseksi. Ne toimivat teollisuuden ja palveluelinkeinojen taloudellisen edun saavuttamiseksi sijoittamalla riskipääomaa yritykseen tai niiden osakkeisiin. Kehitysyhtiöt tarjoavat konsulttipalveluja sekä usein osallistuvat yrityksen hallintoon tietyn määräajan.


title: Kehitysyhtiö

text: Kehitysyhtiöt tavoittelevat saamaan sijoituksensa takaisin mahdollisten tuottojen kera ja käyttää ne uusiin kohteisiin. Ne voivat harjoittaa myös muuta paikallista elinkeinoelämää vahvistavaa toimintaa. Kiinteistösijoitusyhtiöt ja pienet luonnollisten henkilöiden perustamat arvopaperisijoitusyhtiöt eivät ole kehitysyhtiöitä.


title: Kehitysyhtiö

text: Kehitysyhtiöiksi kutsutaan myös kahta Suomen Pankin ja pankkien yhteisesti omistamaa kehitysyhtiötä, jotka osallistuivat 1980-luvun kasinotalouteen.


title: Kehitysyhtiö

text: Kehitysyhtiöiden tarjoamia palveluita voivat olla esim:


title: Kehitysyhtiö

text: Kehitysyhtiöt mielletään usein toiminnaltaan nopeammiksi ja joustavammiksi kuin kuntahallinnon organisaatiot.


title: Antton Laine

text: Antton Laine on suomalainen tanssija ja koreografi. Hän syntyi Mogidaz Gruzesissa Brasiliassa ja asuu Töölössä Helsingissä.


title: Antton Laine

text: Antton Laine aloitti koreografioiden tekemisen Kotkassa n. 12-vuotiaana. Tanssijan ura alkoi breakdance-tanssitunneista, joilla hän kävi Kotkan kisailijoissa. Kilpatanssiuran Laine aloitti Kotkan Hyrrissä, ja rahoittaakseen tanssiharrastuksensa hän kouluttautui leipuriksi. Helsingissä Antton Laine pääsi vapaaoppilaaksi tanssikoulu Tanssivinttiin. Hän päätyi tanssijaksi sekä Stepupin tanssiryhmään että moniin musikaaleihin.


title: Antton Laine

text: Antton Laine on voittanut showtanssissa maailmanmestaruuskultaa ja kolme maailmanmestaruushopeaa parinsa Katja Törmälän kanssa. Laine teki koreografian, ja tanssi yhdessä Annina Rubinsteinin kanssa Jari Sillanpään Takes 2 to Tango- esityksessä Euroviisujen laulukilpailussa Istanbulissa vuonna 2004.


title: Antton Laine

text: Antton Laine esiintyy edelleen tanssijana, mutta on siirtynyt vähitellen tekemään yhä enemmän koreografioita myös urheilun puolelle. Hän on toiminut yhteistyössä eri joukkueiden kanssa joukkuevoimistelussa, telinevoimistelussa (permanto), rytmisessä voimistelussa, team gym-voimistelussa, kilpa-aerobicissä, muodostelmaluistelussa ja taitouinnissa.


title: Antton Laine

text: Antton Laine on yksi perustajajäsenistä Riko Eklundhin ja Paula Thesleffin ohella, kun liikuntayhdistys Frii ry. aloitti toimintansa vuonna 2011.


title: Antton Laine

text:
Lukuisia esiintymisiä Suomessa eri artistien, muun muassa seuraavien kanssa: muun muassa Ami Aspelund, Monica Aspelund, Danny, Katri Helena, Arja Koriseva, Johanna Kurkela, Sonja Lumme, Sami Saari, Anneli Sari, Jari Sillanpää ja Laura Voutilainen, Chisu.Esiintymisiä kotimaisilla YLE-, MTV3-, ja FST-kanavilla eri musiikkiohjelmissa:
Joukkuevoimistelun Maailmanmestaruuskilpailut


Ampumahiihdon maailmanmestaruuskilpailut 2013 järjestettiin 7.–17. helmikuuta Nové Město na Moravěssa, Tšekissä. Kilpailuissa oli 11 eri kilpailukategoriaa. Kaikki nämä vaikuttivat maailmancupin kauden 2012–2013 tilastoihin. Kilpailut muistetaan ennen kaikkea norjalaisurheilijoiden menestyksestä. He keräsivät kahdeksan yhdestätoista mahdollisesta kultamitalista.


title: Ampumahiihdon maailmanmestaruuskilpailut 2013

text: Kilpailujen järjestäjä valittiin Kansainvälisen ampumahiihtoliiton vuoden 2008 kongressissa Prahassa. Äänestyksessä Nové Město na Moravě voitti Kontiolahden ja Oslon. Tšekkiläiset olivat hakeneet myös vuoden 2012 MM-kilpailuja, joiden isäntä valittiin samassa kongressissa, mutta he vetäytyivät viime hetkillä uskoen Ruhpoldingin olevan liian kova vastustaja. Urheilijoista mm. Michal Šlesingr ja Tomasz Sikora kannattivat Nové Město na Moravěa kisaisännäksi.


text: Isäntämaa


title: Johann Peter Gustav Lejeune Dirichlet

text: Johann Peter Gustav Lejeune Dirichlet [löžön dirikle] (13. helmikuuta 1805 Düren, Ranska – 5. toukokuuta 1859 Göttingen, Hannover) oli saksalainen matemaatikko joka vaikutti suuresti lukuteoriaan (myös analyyttiseen lukuteoriaan), sekä Fourier-sarjojen teoriaan sekä moniin matemaattisen analyysin osa-alueisiin. Monesti Dirichlet'n kerrotaan ensimmäisenä määritelleen funktion modernilla tavalla.


title: Johann Peter Gustav Lejeune Dirichlet

text: Gustav Lejeune Dirichlet syntyi 13. helmikuuta 1805 saksalaiseen perheeseen Dürenissä, Reinin länsirannalla alueella, joka liittyi Preussiin 1815. Hänen isänsä Johann Arnold Lejeune Dirichlet oli postimies, kauppias ja kaupunginvaltuutettu. Hänen isänisänsä oli tullut Düreniin Richelettestä, pienestä kylästä Belgiasta. Tästä juontaa hänen sukunimensä "Lejeune Dirichlet".


title: Johann Peter Gustav Lejeune Dirichlet

text: Dirichlet'n perhe ei ollut varakas ja hän oli nuorin seitsemästä lapsesta, mutta hänen vanhempansa tukivat hänen koulutustaan. Peruskoulun ja yksityiskoulun ajateltiin antavan Dirichlet'lle valmiudet toimia kauppiaana. Nuori Dirichlet oli vakavasti kiinnostunut matematiikasta alle 12-vuotiaana ja vakuutti vanhempansa, että hänen tulisi jatkaa matematiikan opiskelua. Vuonna 1817 Dirichlet menikin lukioon Bonnissa. Hänestä piti siellä huolta perheen tuttu, opiskelija Peter Joseph Elvenich. Vuonna 1820 Dirichlet meni jesuiittakouluun Kölniin, jossa Georg Ohmin tunnit syvensivät hänen ymmärrystään matematiikasta. Hän lähti koulusta ensimmäisen vuoden jälkeen, koska ei osannut puhua sujuvasti latinaa.


title: Johann Peter Gustav Lejeune Dirichlet

text: Dirichlet sai matematiikan opinnoilleen vanhempiensa taloudellisen tuen, vaikka he toivoivat pojastaan lakimiestä. Saksassa korkeamman matematiikan opiskelua olisi voinut jatkaa vain Gaussin ohjauksessa Göttingenissä. Gauss oli virallisesti tähtitieteen professori eikä pitänyt opettamisesta, joten Dirichlet matkusti Pariisiin toukokuussa 1822. Siellä hän meni luennoille ja oppi matematiikkaa muun muassa Hachettelta. Dirichlet opiskeli itsenäisesti Gaussin kirjaa "Disquisitiones Arithmeticae", jota hän piti aina mukanaan. Vuonna 1823 hän sai suositusten ansiosta töitä General Foylta, joka palkkasi Dirichlet'n opettamaan lapsilleen saksaa. Nyt Dirichlet pärjäsi itsenäisesti ilman vanhempiensa taloudellista tukea.


title: Johann Peter Gustav Lejeune Dirichlet

text: Dirichlet todisti Fermat'n suuren lauseen osittain tapauksessa formula_1. Fermat oli todistanut tapauksen formula_2 ja Euler tapauksen formula_3, mutta tämän jälkeen lauseen todistus ei ollut edistynyt. Sen vuoksi Dirichlet'stä tuli pian kuuluisa. Adrien-Marie Legendre sai todistettua tapauksen näihin aikoihin ja Dirichlet saatti todistuksensa pian loppuun. Muutamaa vuotta myöhemmin Dirichlet todisti tapauksen formula_4. Kesäkuussa 1825 hänet kutsuttiin luennoimaan tapauksen formula_1 todistuksesta French Academy of Sciences-oppilaitoksessa. Tämä oli harvinaista 20-vuotiaalle nuorelle, jolla ei ollut tutkintoa. Luennon myötä Dirichlet tutustui Fourieriin ja Poissoniin ja siten innostui teoreettisesta fysiikasta, erityisesti Fourier'n työstä lämpöyhtälön parissa.


title: Johann Peter Gustav Lejeune Dirichlet

text: General Foy kuoli marraskuussa 1825, ja menetettyään työpaikkansa Dirichlet'n täytyi palata Preussiin. Fourier ja Poisson esittelivät hänet Humboldtille, ja Humboldt tuki Dirichlet'tä muun muassa kirjoittamalla suosituskirjeen Gaussille ylistäen Dirichlet'n lahjakkuutta Fermat'n lauseen käsittelyssä. Humboldtin ja Gaussin tuella Dirichlet pääsi opetustöihin ja pystyi jatkamaan työskentelyään.


title: Lauri Koho

text: Lauri (Lassi) Anselm Koho (23. maaliskuuta 1926 Kurkijoki – 5. huhtikuuta 2014 Lappeenranta) oli suomalainen kenraaliluutnantti, joka palveli ison osa urastaan sotilasneuvonantajana Yhdistyneissä kansakunnissa.


title: Lauri Koho

text: Lassi Kohon vanhemmat olivat työnjohtaja Antti Koho ja Anna o.s. Lajunen. Lassi Koho kirjoitti ylioppilaaksi Valtion Sisäoppilaitoksesta 1946 ja jatkoi saman tien Maasotakouluun 28. kadettikurssille, jossa saavutti kadettikersantin palvelusarvon ja valmistui vuonna 1947.


title: Lauri Koho

text: Talvisodassa Koho palveli vapaaehtoisena 4.Kevyessä IT-patterissa Elisenvaarassa. Jatkosodassa hän toimi niin ikään vapaaehtoisena Raskas Patteristo 15:ssä Kannaksella ja Itä-Karjalassa 1941 sekä 1942-43 Käkisalmen Ilmasuojelupiirissä. 1944 hän suoritti varusmiespalveluksensa 1.Ilmatorjuntarykmentissä tehtävissä Helsingissä.


title: Lauri Koho

text: Valmistuttuaan Maasotakoulusta Koho toimi nuorempana upseerina ja patterin päällikkönä 1.IT-rykmentissä vuosina 1947–1956. 1956 hän suoritti jalkaväen kapteenikurssin ja opiskeli tämän jälkeen vuodet 1957-1959 Sotakorkeakoulun Maasotalinjan yleisellä osastolla. 1959–1960 hän toimi Pääesikunnan tarkastusosastolla toimistoupseerina.Kansainväliset tehtävät hän aloitti apulaissotilasasiamiehenä Lontoossa 1961–1962. Taas Pääesikunnassa hän palveli toimistoesiupseerina 1962–1963. Apulaissotilasasiamiehenä Washingtonissa ja Ottawassa Koho toimi 1963–1964. Vuodesta 1964 vuoteen 1977 hän toimi YK:ssa sotilasyhteysupseerina ja sotilasneuvonantajana New Yorkissa ja Lähi-idässä. Myöhemmin hän palveli Etelä- ja Sisä-Suomen sotilaslääneissä johtotehtävissä ja vuoteen 1983 hän toimi myös Lounais-Suomen sotilasläänin komentajana. Hänet ylennettiin kenraalimajuriksi 1973 ja kenraaliluutnantiksi 1981.


title: Lauri Koho

text: Upseerin uransa ohessa Koho oli aktiivisesti mukana erilaisissa järjestötehtävissä, mm. partiopoikien toiminnassa. Reserviin siirryttyään Koho valittiin 1993 perustetun Vapaussodan Perinneliiton ensimmäiseksi puheenjohtajaksi.


title: Snavlundan kirkko

text: Snavlundan kirkko () on Ruotsin Askersundin kunnassa sijaitseva kirkkorakennus. Se on rakennettu vuosina 1767-1769, mutta sen alkuperä on keskiajalla. Kirkkoon mahtuu 250 ihmistä.


title: Ilmari Kirjavainen

text: Erkki Ilmari Kirjavainen (1. tammikuuta 1926 Rautu – 17. toukokuuta 2011 Helsinki) oli Suomen rajavartiolaitoksessa palvellut kenraaliluutnantti.


title: Ilmari Kirjavainen

text: Kirjavaisen vanhemmat olivat yliluutnantti Emil Kirjavainen ja Ida Helena Hipeli. Hän avioitui Sinikka Mattilan kanssa ja heidän pojastaan Mikko Kirjavaisesta tuli isänsä tavoin Rajavartiolaitoksen palveluksessa työskennellyt upseeri, joka eläköityi prikaatikenraalina. Ylioppilaaksi Kirjavainen tuli Imatran yhteiskoulusta vuonna 1946.


title: Ilmari Kirjavainen

text: Varusmieskoulutuksensa Kirjavainen suoritti kahdessa erässä, 1944 Panssarintorjuntakoulutuskeskuksessa ja 1946 Jalkaväkirykmentti 7:ssa. Hän suoritti Maasotakoulun kadettikurssin numero 29 ja astui palvelukseen vänrikkinä Jalkaväkirykmentti 3:n Jääkäripataljoonaan. Vuonna 1949 hänet ylennettiin luutnantiksi ja hän siirtyi palvelemaan nuorempana upseerian Kainuun rajavartiostooon vuoteen 1955 asti. Vuosina 1954-1955 hän suoritti Taistelukoulussa kapteenikurssin ja toimi tämän jälkeen taktiikan opettajana ja koulun johtajan adjutanttina Kadettikoulussa. Kirjavainen jatkoi opiskelujaan Sotakorkeakoulun Maasota-linjalla vuosina 1959–1961. Vuosina 1961–1962 hän toimi rajatoimistoupseerina Kaakkois-Suomen rajavartiostossa ja tämän jälkeen Rajavartiolaitoksen esikunnassa toimistoupseerina (1962–1969) ja toimistopäällikkönä (1969–1970).


title: Ilmari Kirjavainen

text: Vuonna 1970 Kirjavainen nimitettiin Kainuun rajavartioston komentajaksi, missä tehtävässä hän toimi vuoteen 1976 asti. Kirjavainen vastasi muun muassa Kostamuksen rakennushankkeeseen liittyvistä rajanylitysjärjestelyistä. Hän oli Rajavartiolaitoksen esikunnan rajaosaston päällikkö 1976–1978, Rajavartiolaitoksen apulaispäällikkö 1978–1983 ja päällikkö 1983–1989.


title: Lego Batman 2: DC Super Heroes

text: Lego Batman 2: DC Super Heroes on Traveller’s Talesin kehittämä ja Warner Bros. Interactive Entertainmentin vuonna 2012 julkaisema toimintaseikkailupeli. Peli perustuu DC Comics -kustantamon supersankareihin – muun muassa Batmaniin ja Teräsmieheen – samana vuonna lanseeratussa "Lego Super Heroes" -lelusarjassa. "Lego Super Heroes" -sarjan Marvel-hahmot saivat vuonna 2013 oman pelinsä "Lego Marvel Super Heroes".


title: Lego Batman 2: DC Super Heroes

text: Bruce Wayne ja Lex Luthor kilpailevat. Batman kohtaa vihollisensa Jokerin, Pingviinin, Arvuuttajan, Harlekiinin (Harley Quinn), Kaksinaaman ja muuan muun rikollisen. Wayne katoaa kujalle ja pukee Batmanin naamion päähänsä. Batman ja Robin saapuvat lepakkoveneellä teatterille. Jokeri pakenee muiden rikollisten kanssa alakertaan ja ensin vastassa on Harlekiini, sitten Arvuuttaja sekä Kaksinaama ja lopuksi Jokeri.


title: Lego Batman 2: DC Super Heroes

text: Kukistettu Jokeri pakenee veneellä. Batman ja Robin seuraavat häntä helikopterilla ja Jokeri aikoo syöttää Batmanin haille, mutta Batman ohjaa Batwingin paikalle. Jokeri ajetaan kielletyn huvipuiston parkkipaikalle ja Batman kukistaa hänet Robinin kanssa. Kun Jokeri on jälleen kukistettu, paikalle ilmestyy Teräsmies. Lex Luthor vapauttaa Jokerin Arkhamin mielisairaalasta ja yhdessä he vapauttavat kaikki superroistot.


title: Lego Batman 2: DC Super Heroes

text: Batman ja Robin estävät superroistoista ensin Kissanaisen, sitten Kaksinaaman, Harlekiinin ja Arvuuttajan sekä lopuksi Myrkkymuratin, Pingviinin ja Banen. Sitten Arkhamin mielisairaalan sisällä Batman ja Robin kohtaavat Killer Crocin ja Pakkasherran selleissä ja Linnunpelättimen vapaana. Seuraavana vastustajana on Linnunpelätin kanssa. Kukistaessaan Linnunpelättimen Batman siirtyy katsomaan erään sellin rikottua seinää. Batman ja Robin menevät Arkhamin pihalle ja kysyvät lepakkokoneelta, mikä aine tuhosi sellin seinät. Tietokoneen mukaan aseen, jolla Lex Luthor vapautti Jokerin, salainen ainesosa on kryptoniitti.


title: Lego Batman 2: DC Super Heroes

text:
Batmanin ja Robinin lähtiessä Arkhamista poliisipäällikkö huomaa, että Arvuuttaja, Pingviini, Kissanainen ja muut roistot ovat vanginneet poliisit ja paenneet. Viidennessä tasossa Batman ja Robin ovat kemikaalitehtaassa. He kohtaavat kuolemanvaaran, mistä Teräsmies pelastaa heidät. Taso jatkuu ja ensimmäistä kertaa pystyy ohjata Teräsmiestä. Batman ja Robin löytävät Jokerin ja Lexin tämän Lexcorp-vaunusta. Batman ja Robin jahtaavat kaksikkoa yhä ja Jokeri tuhoaa Batmanin auton samalla aseella jolla hän ja Lex vapauttivat superroistot tuhoamalla sellien seinät. Jokeri ja Lex löytävät lepakkoluolan ja tuhoavat Batmanin kulkuneuvoja. Teräsmies pelastaa jälleen Batmanin ja Robinin. Batman ja Teräsmies lähtevät Metropolisiin ja suoraan Lex Corpiin. He kohtaavat Lex-botteja ja lopulta ison Jokeri-robotin. Jokeri ja Lex Luthor avaavat robotin mahan, jossa on kryptoniittia. Teräsmies heikentyy. Jokeri liiskaa Batmanin raskaalla osalla. Kun Jokeri ja Lex pakenevat, paljastuu, ettei Teräsmies menettänyt voimiaan eikä Batman liiskaantunut koska Bruce Wayne ja Clark Kent olivat vaihtaneet asuja. Batman ja Teräsmies lähtevät ajamaan Jokeria ja Lexiä takaa. Jokeri-robotti putoaa maahan ja kansalaiset tulevat ihmetellen katsomaan. Yhtäkkiä robotti herää henkiin ja alkaa terrorisoida Gotham cityssä. Batman ja teräsmies estävät Jokeria ja Lexiä tekemästä tuhojaan ja kohtaavatkin yllätyksen.
Presidentinvaaleissa valitaan Lex Luthor seuraavaksi presidentiksi.
Batman ja Teräsmies estävät sen mutta sitten Jokeri-robotti iskee säteen Batmaniin. Batman olisi tuhoutunut jos Robin ei olisi tullut omalla Robin bikellä
säteen eteen. Jokeri raivostuu ja alkaa jahdata heitä. Teräsmies iskeytyy Jokeri robotin vatsan läpi joka on täynnä kryptoniittia ja putoaa maahan.
Jokeri robotti alkaa taas jahdata Batmania ja Robinia kunnes Jokeri robotti käy käsiksi Wayne toweriin. Teräsmies estää Wayne towerin kaatumista Gothamin päälle ja on vähällä litistyä kun apuun saapuu loputkin supersankarit Ihmenainen, Vihreä Lyhty, Kyborgi ja Salama. Robotti murtaa yhä enemmän ja enemmän.
Sankarit hyökkäävät Jokeri-robotin kimppuun ja tippuvat tornin katolta. Jokeri-robotti putoaa maahan.
Jokeri tulee robotin sisästä raivoissaan ja Batman sekä Teräsmies taistelevat Jokeria vastaan. Sitten Lex tulee kryptoniittibotissaan ja taistellaan Lexin kanssa. Taistelun lopuksi Batman rikkoo Kryptoniittibotin lasin ja heittää Lexin maahan. Lex ja Jokeri pidätetään ja poliisipäällikkö Gordon kiittää sankareita. Loppukohtauksessa Brainiac näki kaiken ja juonii jotain avaruusaluksessansa.


title: Anders Johan Lagus

text: Anders Johan Lagus (10. heinäkuuta 1775 Iisalmi – 23. tammikuuta 1831 Helsinki) oli suomalainen filosofi ja teologi. Hän oli Turun akatemiassa käytännöllisen filosofian professori vuodesta 1812, teologian professori vuodesta 1824. Hän julkaisi latinankielisiä väitöskirjoja sekä selityksillä ja latinankielisellä käännöksellä varustettuja Simonideen runoja. Filosofina hän oli lähinnä kantilainen, ja siltä pohjalta hän arvosteli teologinakin kristinuskoa sen moraalisen arvon perusteella. Hän käsitteli pythagoralaisuutta tutkielmassaan "De ratione vivendi scholae Italicae" (1823). Hän oli Akatemian rehtori 1818–1819. Hänen dosentuurin opinnäytteensä käsitteli Simonidesta.


title: Yrjö Kärkkäinen

text: Yrjö Leo Kärkkäinen (28. kesäkuuta 1918 Kotka – 13. syyskuuta 2017 Helsinki) oli suomalainen Rajavartiolaitoksessa palvellut kenraaliluutnantti. Hän toimi Lapin Rajavartioston komentajana 1969–1975, Pohjois-Karjalan rajavartioston komentajana sekä Rajavartiolaitoksen apulaispäällikkönä 1975–1976 ja päällikkönä 1976–1978.


title: Johannes Lagus

text: Johannes Lagus (1846–1922) oli valtiopäivämies ja maanviljelysneuvos. Hän oli Salmetar-lehden ja Olvi-olutpanimon perustajia. Lagus perusti omistamalleen Peltosalmen tilalle Iisalmen maalaiskuntaan 1875 meijerikoulun ja 1894 maanviljelyskoulun. Hän oli edustajana talonpoikaissäädyssä 1891, 1897 ja 1900.


title: Johannes Dürr

text: Johannes Dürr (s. 12. maaliskuuta 1987 Melk) on itävaltalainen maastohiihtäjä. Hän edustaa SC Göstling-Hochkar -seuraa. Hän jäi Sotšin olympialaisissa 2014 kiinni dopingin käytöstä ja sai kahden vuoden kilpailukiellon.


title: Johannes Dürr

text: Oslon MM-kilpailuissa 2011 Dürr sijoittui 50 kilometrin vapaan hiihtotavan yhteislähtökilpailussa 64:nneksi. Val di Fiemmen MM-kilpailuissa 2013 hän oli yhdistelmäkilpailussa 15:s.


title: Johannes Dürr

text: Sotšin olympialaisissa 2014 Dürr sijoittui yhdistelmäkilpailussa alun perin kahdeksanneksi. Hänen oli määrä kilpailla myös 50 kilometrillä, mutta hän antoi kilpailujen välillä epoa sisältäneen dopingnäytteen. Itävallan hiihtoliitto erotti Dürrin hiihtoliitosta tapauksen vuoksi. Hän sai kahden vuoden kilpailukiellon ja kaikki hänen henkilökohtaiset tuloksensa syyskuusta 2013 lähtien hylättiin takautuvasti.


title: Johannes Dürr

text: Maailmancupissa Dürr kilpaili ensimmäisen kerran Rybinskissä helmikuussa 2011. Ensimmäiset maailmancupin pisteensä hän saavutti Tour de Skillä 2012–2013, jossa hänen paras sijoituksensa oli kahdeksas Val di Fiemmen 15 kilometrin perinteisen hiihtotavan kilpailussa. Kiertueen lopputuloksissa hän sijoittui 24:nneksi. Helmikuussa 2013 hän sijoittui kahdeksanneksi Davosin 15 kilometrin vapaan hiihtotavan kilpailussa.


title: Johannes Dürr

text: Joulukuussa 2013 Dürr oli neljänneksi nopein Rukan avaustapahtumaan kuuluneessa 15 kilometrin vapaan hiihtotavan kilpailussa. Davosin 30 kilometrin vapaan hiihtotavan kilpailussa hän oli seitsemäs. Dürr sijoittui kolmanneksi Tour de Skillä 2013–2014. Hän oli kiertueella nopein 35 kilometrin vapaan hiihtotavan kilpailussa sekä viimeisellä etapilla, 9 kilometrin vapaan hiihtotavan kilpailussa. Nämä kaikki kauden 2013–2014 tulokset kuitenkin hylättiin dopingkäryn vuoksi.


title: Johannes Dürr

text: Kilpailukielto päättyi helmikuussa 2016 ja Dürr palasi kilpaladuille maaliskuussa 2016. Hän toimi kilpailukieltonsa aikana tullimiehenä.


title: Kagut

text: Kagut (Rhynochetidae) on aurinkokurkilintujen lahkon kuuluva lintuheimo, johon kuuluu vain yksi suku, "Rhynochetos". Heimosta tunnetaan kaksi lajia, joista nykyisin vain kagu ("Rhynochetos jubatus") on elossa. Toinen laji, "Rhynochetos orarius", on kuollut sukupuuttoon. Kagut luettiin aiemmin kurkilintuihin.


title: Simeon Hamilton

text: Simeon ”Simi” Hamilton (s. 14. toukokuuta 1987 Aspen) on yhdysvaltalainen maastohiihtäjä.


title: Simeon Hamilton

text: Hamilton sijoittui maailmancupissa ensimmäisen kerran kymmenen parhaan joukkoon oltuaan kymmenes Roglan vapaan hiihtotavan sprintissä joulukuussa 2011. Tour de Skillä 2013–2014 Hamilton voitti Lenzerheiden vapaan hiihtotavan sprinttikilpailun. Yksittäisessä maailmancupin osakilpailussa hän selviytyi kärkikolmikkoon ensimmäisen kerran oltuaan toinen Toblachin vapaan hiihtotavan sprintissä joulukuussa 2015. Hän oli samassa kilpailussa toinen myös seuraavalla kaudella.


title: Simeon Hamilton

text: Hamilton sijoittui Vancouverin olympialaisissa 2010 perinteisen hiihtotavan sprintissä 29:nneksi. Sotšissa 2014 hän oli vapaan sprintissä 27:s ja perinteisen parisprintissä kuudes. Pyeongchangin olympialaisissa 2018 hän sijoittui perinteisen sprintissä 20:nneksi ja vapaan parisprintissä kuudenneksi. MM-kilpailuissa hän on sijoittunut Oslossa 2011 vapaan hiihtotavan sprintissä 25:nneksi, Val di Fiemmessä 2013 vapaan sprintissä 34:nneksi ja Falunissa 2015 perinteisen sprintissä 12:nneksi. Lahden MM-kilpailuissa 2017 hän sijoittui perinteisen hiihtotavan parisprintissä viidenneksi.


title: FIM-43 Redeye

text: FIM-43 Redeye on lähi-ilmatorjuntaohjus, joka on suunniteltu yhden sotilaan kuljetettavaksi niin kutsutuksi olkapääohjukseksi. Ase suunniteltiin Yhdysvalloissa, ja se valmistui operatiivisen asteen käyttövalmiuteen Vietnamin sodan aikoihin. Ohjuksen käyttöönottovuosi oli 1968. Valmistaja oli General Dynamics.


title: FIM-43 Redeye

text: FIM-43 Redeyen () nimi tulee maalinhaun infrapunasäteisiin perustuvasta toimintajärjestelmästä. Ase oli lajissaan kaikkein ensimmäisin, joskin se sai pian oman itäisen vastineensa Strela-2:n.


title: FIM-43 Redeye

text: Asejärjestelmän käytöstä poisto alkoi vuonna 1982, sillä vuonna 1981 otettiin käyttöön sen seuraaja FIM-92 Stinger. Redeye poistui käytöstä lopullisesti vuoteen 1995 mennessä.


title: Gabriela Koukalová

text: Gabriela Koukalová (o.s. Soukalová, s. 1. marraskuuta 1989 Jablonec nad Nisou) on tšekkiläinen ampumahiihtäjä. Hän on olympiamitalisti, maailmanmestari ja maailmancupin kokonaiskilpailun voittaja.


title: Gabriela Koukalová

text: Vancouverin olympialaisissa 2010 Soukalová oli normaalimatkalla 60:s ja viestissä 16:s. Sotšin olympialaisissa 2014 hän saavutti hopeaa yhteislähdöstä sekä sekaviestistä ja oli neljäs normaalimatkalla sekä takaa-ajossa. Pikakilpailussa hän oli 29:s.


title: Gabriela Koukalová

text: Hanty-Mansijskin MM-kisoissa 2011 Soukalován paras henkilökohtainen sijoitus oli 22:s takaa-ajossa. Viestissä hän oli 11:s. Nové Měston MM-kisoissa 2013 hän oli normaalimatkan 12:s ja pikakilpailun 14:s. Sekaviestistä Tšekki voitti MM-pronssia joukkueella Veronika Vítková, Soukalová, Jaroslav Soukup ja Ondřej Moravec. Kontiolahden MM-kilpailuissa 2015 Soukalová hiihti toisen osuuden kultaa voittaneessa Tšekin sekaviestijoukkueessa. Normaalimatkalla hän saavutti hopeaa. Takaa-ajossa ja yhteislähtökilpailussa Soukalová oli viides.


title: Gabriela Koukalová

text: Oslon MM-kilpailuissa 2016 Soukalová sijoittui pikakilpailussa ja yhteislähdössä neljänneksi, normaalimatkalla viidenneksi ja takaa-ajossa 11:nneksi. Hän voitti pikakilpailun maailmanmestaruuden Hochfilzenissä 2017. Lisäksi hän sai hopeaa normaalimatkalla ja pronssia takaa-ajossa sekä oli yhteislähtökilpailussa neljäs.


title: Gabriela Koukalová

text: Soukalová debytoi ampumahiihdon maailmancupissa kaudella 2009–2010 Hochfilzenissä ollen pikakilpailun 99:s. Kaudella 2012–2013 hän sijoittui ensimmäisen kerran palkintokorokkeelle voitettuaan Pokljukassa pikakilpailun. Hän oli toinen takaa-ajokilpailussa ja kolmas yhteislähdössä. Hanty-Mansijskissa hän voitti pikakilpailun, takaa-ajon ja yhteislähtökilpailun. Maailmancupin kokonaiskilpailussa hän sijoittui kuudenneksi.


title: Gabriela Koukalová

text: Kaudella 2013–2014 Soukalová voitti Östersundin normaalimatkan kilpailun. Ruhpoldingissa hän voitti normaalimatkan ja takaa-ajon. Kontiolahden pikakilpailussa hän oli kolmas. Hän voitti normaalimatkan maailmancupin, sijoittui maailmancupin kokonaiskilpailussa neljänneksi ja pikakilpailun cupissa viidenneksi.


title: Gabriela Koukalová

text: Kaudella 2014–2015 Soukalová voitti Pokljukan pikakilpailun ja oli toinen Hanty-Mansijskin yhteislähtökilpailussa. Maailmancupin kokonaiskilpailussa hän sijoittui kuudenneksi ja yhteislähtöcupissa neljänneksi. Kaudella 2015–2016 Soukalová voitti Östersundin pikakilpailun, oli kolmas Hochfilzenin takaa-ajokilpailussa ja toinen Pokljukan yhteislähtökilpailussa. Ruhpoldingissa hän oli toinen pikakilpailussa ja takaa-ajossa, kolmas normaalimatkalla sekä voitti jälkimmäisen yhteislähtökilpailun. Canmoressa Soukalová oli kolmas yhteislähtökilpailussa. Presque Islessa hän voitti pikakilpailun ja takaa-ajon. Hanti-Mansijskissa hän oli pikakilpailussa toinen. Hän voitti maailmancupin kokonaiskilpailun sekä pikakilpailun, takaa-ajon ja yhteislähdön lajicupit. Normaalimatkan cupissa hän oli kolmas.


title: Gabriela Koukalová

text: Kaudella 2016–2017 Koukalová sijoittui Östersundissa kolmanneksi pikakilpailussa ja voitti takaa-ajokilpailun. Nové Městossa hän voitti yhteislähtökilpailun. Oberhofissa hän voitti pikakilpailun, oli takaa-ajossa toinen ja voitti yhteislähtökilpailun. Ruhpoldingissa hän sijoittui toiseksi sekä pikakilpailussa että takaa-ajossa. Antholzissa hän oli yhteislähtökilpailussa kolmas, Oslossa takaa-ajossa ja yhteislähdössä toinen. Hän sijoittui maailmancupin kokonaiskilpailussa toiseksi, voitti pikakilpailun ja yhteislähdön maailmancupit sekä sijoittui toiseksi takaa-ajon ja neljänneksi normaalimatkan cupissa.


title: Gabriela Koukalová

text: Kaudelle 2017–2018 Koukalová ei pystynyt loukkaantumisten vuoksi osallistumaan lainkaan, ja häneltä jäivät näin myös olympialaiset käymättä.


title: Gabriela Koukalová

text: Soukalován äiti on maastohiihdon olympiamitalisti Gabriela Svobodová. Toukokuussa 2016 Soukalová avioitui sulkapalloilija Petr Koukalin kanssa ja vaihtoi nimekseen Koukalová.


title: Ankalliskirjallisuuden klassikot

text: Ankalliskirjallisuuden klassikot sisältävät maailmankirjallisuuden klassikoista muokattuja Aku Ankka -versioita. Kirjoja on tähän mennessä ilmestynyt "Ankalliskirjallisuuden klassikot 1 - Tuulen tuomaa ja muita tarinoita", "Ankalliskirjallisuuden klassikot 2 - Neljä muskettisoturia ja muita tarinoita" sekä "Ankalliskirjallisuuden klassikot 3 - Maailman ympäri kahdeksassa päivässä ja muita tarinoita".


title: Ankalliskirjallisuuden klassikot

text: Jokaista tarinaa edeltää sivu, jossa esitellään alkuperäinen teos. Esitelmä on noin sivun mittainen.


title: Ankalliskirjallisuuden klassikot

text: Tarinat (suluissa alkuperäinen nimi):


title: Lahdensuo

text: Lahdensuo on suomalainen sukunimi, suomennettu nimestä Lagerstedt:


title: Kruunuhietakyyhky

text: Kruunuhietakyyhky ("Pterocles coronatus") on hietakyyhkyihin kuuluva lintulaji.


title: Kruunuhietakyyhky

text: Kruunuhietakyyhky on 25-29 senttimetriä pitkä. Koiraan alapuoli on väriltään kuviottoman punertavanharmaa. Pää ja kaulansivut ovat kellanoranssit. Nokan tyvellä kulkee musta pystyjuova kurkusta otsalle. Juovan ja silmän välissä on valkoinen reunus. Päälaen sivut ovat siniharmaat ja keskiosa punaruskea. Siipien yläpinnoilla on himmeänkeltaista pisaranmuotoista täplitystä. Naaraan höyenpuku on tiheiden mustien raitojen värittämä ja se muistuttaa paljon pitsihietakyyhkynaarasta, mutta sillä on kellanruskea kurkku sekä silmän takaa niskaan kulkeva vaaleansininen juova.


title: Kruunuhietakyyhky

text: Kruunuhietakyyhky päästää lennossa viisiosaista, melko kovaa ja nasaalia "tjo-ko tjo-ko-korr" -ääntä.


title: Kruunuhietakyyhky

text: Kruunuhietakyyhkyä tavataan Pohjois-Afrikassa ja Lähi-Idässä. Laji on luokiteltu elinvoimaiseksi.


title: Kruunuhietakyyhky

text: Kruunuhietakyyhky pesii puoliaavikoilla ja kuivilla, kivikkoisilla ja vähäkasvustoisilla aroilla. Aamuisin kruunuhietakyyhky käy juomapaikoilla.


title: Huppukerttuli

text: Huppukerttuli ("Setophaga citrina") on kerttulien heimoon kuuluva varpuslintu.


title: Huppukerttuli

text: Huppukerttuleita elää Pohjois-Amerikassa. Euroopassa laji on hyvin harvinainen harhailija. Se on havaittu Euroopassa vain kahdesti: Isossa-Britanniassa syyskuussa 1970 ja 1992.


title: Heavenly Music

text: Heavenly Music on Josef Bernen ohjaama yhdysvaltalainen lyhytelokuva vuodelta 1943. Sen tuottivat Jerry Bresler ja Sam Coslow ja käsikirjoittivat Reginald Le Borg, Edward James, Paul Girard Smith ja Michael L. Simmons. Elokuva palkittiin vuoden 1944 Oscar-gaalassa parhaan kaksikelaisen lyhytelokuvan palkinnolla.


title: Hexaplex trunculus

text: Hexaplex trunculus on Muricidae-heimoon kuuluva kotilolaji. Lajista saatavaa purppuraväriä on käytetty ylellisyysvaatteiden värjäyksessä. Nykyisin "Hexaplex trunculus" -lajia kerätään ravinnoksi.


title: Hexaplex trunculus

text: "Hexaplex trunculus" -laji elää Välimeren alueella ainakin Espanjan, Ranskan, Italian, Maltan, Kroatian, Kreikan, Turkin, Kyproksen, Israelin ja Tunisian vesillä. Atlantin valtameren alueella lajia tavataan Biskajanlahdella Ranskan ja Espanjan rannikoilla sekä Portugalin etelärannikolla, Portugalille kuuluvilla Madeiran saarella ja Azorien saariryhmällä, Espanjalle kuuluvilla Kanariansaarilla ja Marokon länsirannikolla.


title: Hexaplex trunculus

text: Historiallisissa lähteissä, kuten kreikkalaisen Aristoteleen ja roomalaisen Pliniuksen kirjoituksissa, kuvaillaan kuinka "Hexaplex trunculus" ja "Bolinus brandaris" -kotiloita on kerätty punottujen korien avulla. Keräämisen jälkeen kotiloista on uutettu ylellisyysvaatteiden värjäyksessä käytettyä purppuraväriä.


title: Hexaplex trunculus

text: Nykyisin "Hexaplex trunculus" on arvostettu laji Välimeren alueen maissa, ja sitä on pyydetty perinteisin ja pienimuotoisin kalastuskeinoin, kuten koriansojen, trooliverkkojen ja ruoppauksen avulla. Säännöllisesti tai satunnaisesti lajia on pyydetty ihmisten kulutukseen Tunisiassa, Italiassa, Kroatiassa, Turkissa ja Kyproksella. Espanjassa etenkin Välimeren rannoilla ja Andalusian Atlantin puoleisilla rannoilla sekä Portugalille kuuluvan Algarven alueen, erityisesti Ria Formosan laguunin, vesillä lajia on pyydetty perinteisin ja pienimuotoisin kalastuskeinoin. Ria Formosan laguunissa sukeltajat keräävät käsin laskuveden aikaan laittomasti kotiloita. Samoin esimerkiksi ammattilaiskalastajat pyytävät kotiloita kiellettyjen verkkojen avulla.


title: Lempäälän vapaaherrakunta

text: Lempäälän vapaaherrakunta muodostui lahjoituksesta, jonka Jöns Kurki (Juho Knuutinpoika Kurki) sai vuonna 1650. Siihen kuului 81 taloa Lempäälästä ja Vesilahdelta. Kurki korotettiin 1651 vapaaherraksi, ja hän sai vielä loput Lempäälän taloista. Talot peruutettiin Kurjen suvulta 1672–1687.


title: White Australia

text: White Australia on Australiassa noudatettu rasistinen politiikka, jolla pyrittiin rajoittamaan muiden kuin valkoisten maahanmuuttoa. Lainsäädännössä siihen kuului ryhmä toisen maailmansodan jälkeen kumottuja Australiassa voimassa olleita lakeja. White Australia -politiikkaa harjoitettiin 1901–1973, joskin sitä alettiin karsia jo vuonna 1949.